Magnus Carlsen (31) sjokkerte sjakk-verden da han tapte med vilje mot Hans Niemann (19) mandag. Sjakk-eliten er forvirret og nordmannen får både støtte og refs. – Det er sprø ting som foregår og det er ikke klart hvordan det ender, for som vi ser nå tror jeg ikke Magnus har noe mer (bevis) enn det som er der. Det er gjentatt juksing på nettet. Og karakteren Hans portretterer er litt rar, men det betyr ikke at han jukser på hverken nettet eller over brettet. Så det hele er bare veldig forvirrende, sier nederlandske Anish Giri, ranket som nummer ti i verden, ifølge Chess24. Sjakk-dramaet  startet for to uker siden. Med sorte brikker, vant Niemann et parti mot Carlsen i Sinquefield Cup. Carlsen trakk seg fra turneringen påfølgende dag, og siden har det vært en stor debatt om Niemann jukset. Den amerikanske 19-åringen har nektet, men tidligere innrømmet at han jukset da han var yngre. Carlsen har selv ikke kommet med direkte anklager mot amerikaneren og har ikke uttalt seg siden partiet for to uker siden. Samme kveld la han igjen en kryptisk Twitter-melding.  Mandag møttes de igjen, i turneringen Julius Baer Generation Cup, men allerede i andre trekk valgte Carlsen å gi seg. Den norske verdenseneren har signalisert at han ikke vil gjøre intervjuer i forbindelse med turneringen. – Det er et stort problem å spille mot folk som har blitt utestengt og spesielt folk som har jukset på nettet, fordi du mister tilliten til dem. Men det er også et problem å anklage juks, så dette må løses, sier Giri. Han retter en pekefinger mot Carlsen. – Det ser bare veldig rart ut nå. Det er klart det gir mening hvis Hans jukser, men hvis han ikke har gjort det, er det veldig feil. Jeg vet ikke, vi må se. – Ingen skjønner hva som skjer, sier Hikaru Nakamura, japansk-amerikansk spiller, ranket som nummer syv i verden. Den walisiske stormesteren Nigel Davies er blant dem som er kritisk til Carlsen, ifølge Times of India. Han mener at nordmannen må suspenderes eller enten:  A) Komme med en tydelig uttalelse om at det ikke var en anklagelse mot Niemann
B) Komme med klare på bevis på at juks faktisk har skjedd. – Hvem har baller til å gjøre det?, sier Davies.  Turneringssjef fra Champions Chess, Tour Arne Horvei, sa mandag kveld at det var for tidlig å si om Carlsen ville få sanksjoner.  Levon Aronian, ranket som nummer åtte i verden, forstår frustrasjonen til Carlsen, men understreker at han «er et sted i midten» når det kommer til den store snakkisen i sjakk-verden. – Jeg tror ikke Hans har vært den reneste personen når det kommer til nettsjakk. Men han er en ung fyr. Forhåpentligvis vil dette være en leksjon for ham om å ikke gjøre noe dumt på nettet. Generelt tror jeg dette er et problem som krever løsning, og det finnes løsninger, sier Aronian ifølge Chess24. Carlsen ligger foreløpig på tredjeplass bak inderne Arjun Erigaisi og Rameshbabu Praggnanandhaa. Sistnevnte fikk spørsmål om situasjonen etter han spilte remis mot Carlsen sent mandag.  – Jeg ble sjokkert da jeg så det, men ja... Det var hans avgjørelse. Jeg har ingen mening for å være ærlig, sa Praggnanandhaa. Fabiano Caruana, som tapte VM-kampen mot Carlsen i 2018, tok til Twitter:  «Vil det å gi seg i hver kamp i to trekk eller mindre presse noen opp eller ned på fighting-indeksen (en indeks som måler hvor tøft en spiller kjemper)? Spør for en venn».

Sjakk-verden i sjokk:  - Sprø ting som foregår


Donald Trump startet valgkampen sin i Waco, Texas.  Han gikk ut av sitt fly Trump Force One til tonene av «God Bless the USA».  Trump har lørdag kveld – norsk tid – samlet flere av sine støttespillere til sitt første valgmøte i sin nye presidentkampanje.  – Når dette valget er over vil jeg være president i USA, sier Trump og langer ut mot kommunister, marxister, sosialister, globalister og «fake news» media til stor jubel i Waco.  Han kritiserte også republikanernes leder i senatet, Mitch McConnell, og fremhevet i stedet kongressrepresentanten Majorie Taylor Greene, som er en av Trumps støttespillere.  Han brukte lang tid på å snakke om rettsprosessene mot ham, som han avviste. Og han gjentok løgnene om at han tapte valget i 2020 fordi det var fikset på forhånd.   – Statsadvokaten i New York, under oppsyn og ledelse av urettferdighetsdepartementet i Washington, etterforsker meg for noe som ikke er noe kriminelt, ikke noen forseelse, ikke noen affære, sa Trump i Waco i delstaten Texas lørdag ifølge NTB. Statsadvokat Alvin Bragg etterforsker en betaling på 130.000 dollar fra Trumps kontor til pornostjernen Stormy Daniels i ukene før presidentvalget i 2016. Trump risikerer tiltale for brudd på valgkampfinansieringsloven i forbindelse med utbetalingen av det som beskrives som såkalte hysjpenger, ettersom beløpet ifølge etterforskningen skulle få henne til å tie om et forhold Stormy Daniels skal ha hatt til Trump. – Jeg har aldri likt hesteansiktet, sa Trump om Stormy Daniels. Trump latterliggjorde også president Biden, etter at han nok en gang forsnakket seg og sa han ville «takke Kina», da han stod og talte til det canadiske parlamentet tidligere denne uken.  Den tidligere presidenten  valgte å sparke i gang valgkampen i byen Waco i staten Texas, og mange mener det ikke er tilfeldig 76-åringen har dratt dit. Waco ble verdenskjent for tre tiår siden, etter at FBI i 51 dager beleiret en bygning i byen, okkupert av kultleder David Koresh og hans anti-regjeringstilhengere. 76 personer mistet livet, og neste måned er det 30 år siden massakren.  – Et triks Donald Trumps niese, Mary Trump, er en av dem som mener det ikke er tilfeldig at Trump har valgt å dra til Waco for å kickstarte valgkampanjen.  – Det er et triks for å minne kulten hans om den beryktede Waco-beleiringen i 1993, der en anti-regjeringskult kjempet mot FBI. Mange mennesker døde. Han ønsker at det samme voldelige kaoset skal redde ham fra rettferdigheten, skriver hun på Twitter.  Trumps medarbeidere hevder at valget av sted ikke har noe å gjøre med markeringen. Ifølge den amerikanske kringkasteren PBS, sier Steven Cheeung, Trumps talsperson, at Waco ble valgt av praktiske årsaker; blant annet fordi det ligger i nærheten av fire av Texas største storbyområder, samt at det har infrastrukturen til å håndtere en betydelig folkemengde.  Byen har i underkant av 150.000 innbyggere, og regnes som en liten by etter amerikansk målestokk.  – Protester, protester, protester! Trump er under etterforskning for flere lovbrudd, og har vært tydelig i hva han mener om myndighetspersonene som etterforsker han.  Denne uken har det vært stor spenning rundt om han vil bli tiltalt i forbindelse med en stor utbetaling til pornostjernen Stormy Daniels. Hovedpersonen selv sørget for å sette fyr på spekulasjonene da han meldte at han kom til å bli arrestert tirsdag denne uken.  Meldingen publiserte 76-åringen på sitt eget sosiale medium, Truth Social, samtidig som han oppfordret tilhengere sine til å protestere og «ta landet tilbake».  – Tiden er inne. Vi er en nasjon i sterk nedgang, som blir ledet inn i tredje verdenskrig av en uærlig politiker, skrev Trump på Truth Social. – Vi kan ikke tillate dette noe mer. De dreper nasjonen vår, mens vi sitter og ser på. Vi må redde Amerika! Protester, protester, protester! fortsatte han Trump. Ulike etterforskninger  Trump er også under etterforskning av flere andre lovbrudd – blant annet i forbindelse med stormingen av Kongressen 6. januar 2021


Aleksander Aamodt Kilde slo penge-knockout på andre norske skistjerner denne vinteren. 30-åringen kjørte inn vel 7,1 millioner kroner i bonuskroner fra Det internasjonale skiforbundet (FIS). Henrik Kristoffersen (4,2 mill.) og Lucas Braathen (3,02 mill.) hadde også en bra bonusvinter. Johannes Høsflot Klæbo fikk 4,3 millioner fra FIS denne sesongen og toppet listen med det i sin gren. Halvor Egner Granerud har fortsatt et par konkurranser til denne hoppsesongen, i skiflyging i Planica. Han ligger an til å runde 5 millioner bonuskroner. Alpinistene Mikaela Shiffrin og Marco Odermatt kjørte inn henholdsvis 11,02 og 10,77 millioner kroner. Det kan ingen matche.


Regjeringen øker formuesskatten og vil ha mer skatt fra næringslivet. Samtidig får folk som tjener mindre enn 750.000 kroner i året totalt 4,5 milliarder kroner i skattelette.  – Det er mange som har det krevende med å få endene til å møtes. Derfor tar regjeringen flere grep for å dempe levekostnadene for folk. Dette blir dekket inn gjennom at de med sterkest rygg bidrar mer, sier finansminister Trygve Slagsvold Vedum (Sp). – Denne regjeringen vil prioritere folk med lave og vanlige inntekter i hele Norge, legger han til. Vedum har lovet et stramt budsjett, og det har vært stor spenning knyttet til hvor regjeringen vil kutte, og hvor de vil hente inn ekstra inntekter.  Statsbudsjettet ble lagt frem klokken 10.00.  Slik endres skattene VG oppdaterer saken med nyhetene som kommer frem. Her er noen av de største nyhetene så langt: Ifølge Vedum vil en familie med to lønnsinntekter på 550 000 kroner betale om lag 7800 kroner mindre skatt i 2023 enn med 2021-reglene, med regjeringens forslag. Det er da lagt til grunn at lønn er eneste inntekt, og at de bare har standard fradrag, det vil si personfradrag og minstefradrag. Les alt om statsbudsjettet i VGs direktestudio.  Venstre: – Et narrespill Venstre-nestleder Sveinung Rotevatn er på sin side svært overrasket over hvor lite stramt regjeringens budsjett er, etter ukesvis med beskjeder om et «meget stramt» budsjett fra Støre og Vedum. – Det viser seg at det ikke er et spesielt stramt budsjett. Det er et budsjett der de finner rom til sine satsninger og ønsker, som gratis ferje, gratis barnehage i nord, samtidig som de øker skattene kraftig, sier Rotevatn til VG. – Dette er et narrespill, sier han. Rotevatn lover at Venstre vil ha et strammere alternativt budsjett. Frykter mer renteøkning Venstre-nestlederen viser til at den såkalte budsjettimpulsen er på minus 0,6. Dette taller sier noe om hvor stramt budsjettet er. Til sammenligning har Norges Bank lagt til grunn en budsjettimpuls på minus 1,7 så langt, og Solberg-regjeringens forslag i fjor var på minus 2,2. –  Det er et mindre stramt budsjett enn det Norges Bank har trodd. Det kan gi fare for ytterligere renteøkninger, sier han. Han legger til et forbehold om at en del viktige tall for neste år som antatt arbeidsledighet og økonomisk vekst kommer i budsjettet, som er tall regjeringen har hatt tilgang til, men Norges Bank ikke har hatt. – Burde strammet til mer Også sjefsøkonom Øystein Dørum i NHO mener regjeringen mener de burde strammet mer om de vil matche sine egne økonomiske anslag. Han sier at noe annet enn innstramming ville vært ekstremt overraskende, men han er likevel usikker på om regjeringen har strammet til pengebruken nok. – Hvis regjeringen får rett med sine makroøkonomiske anslag, så burde de strammet til mer. De har optimistiske anslag. De har de høyeste vekstanslagene, den høyeste sysselsettingen, og den laveste ledigheten i sine anslag, sier Dørum. Les hele saken her. – Aftensang for næringslivet Stian Sigurdsen, direktør for samfunnspåvirkning i Virke, beskriver budsjettet som en «aftensang for næringslivet».  – Med dette setter regjeringen en stopper for bedriftenes evne til å møte en hard vinter. Det næringslivet trenger nå er en politikk som sikrer investering, vekst og innovasjon i hele landet. Her deler de ut smuler med den ene hånden, mens de soper til seg med den andre. Frp-leder Sylvi Listhaug raser mot skatteøkningene.  – I 2022 kom regjeringen med den største skatteøkningen på 20 år. Etter det har drivstoffpriser, strømpriser, matpriser og renten økt dramatisk. Nå mener regjeringen at de tidenes skatte- og avgiftsbombe er riktig medisin. Dette vil få store konsekvenser for folk og bedrifter, sier Sylvi Listhaug.


Ukrainas forsvarsdepartement knyttet funnet av en boks med «gulltenner» til et påstått russisk torturkammer. Den lokale tannlegen hevder at tennene er hans – mens innbyggere forteller om tortur av russiske styrker. Det ukrainske Forsvarsdepartementet la onsdag ut bilder av en gassmaske og det som ser ut som en boks med gulltenner og teksten: «Et torturkammer i Pisky-Radkivski. To bilder. En gassmaske ble satt på et offers hode. Offeret ble dekket av ulmende filler og begravet levende. Og en boks med tannkroner i gull. Et mini-Auswitz. Hvor mange slike vil bli funnet i okkuperte Ukraina?». Landsbyen Pisky-Radkivski i Kherson ble nylig frigjort etter syv måneders russisk okkupasjon. Flere internasjonale medier gjenga forsvarsdepartementets Twitter-melding. VG skrev også om departementets Twitter-melding.  En lokal tannlege navngitt kun ved sitt fornavn Sergej avviser overfor den tyske storavisen Bild at tennene tilhører drepte torturofre. Men flere innbyggere deler sine historier om tortur under den russiske okkupasjonen. Tannlege: – Må være mine – Disse tennene ser ut som de kommer fra samlingen min som ble plyndret. Jeg er den eneste tannlegen her, så hvis de ble funnet her, må de være mine, sier Sergej til Bild. Tannlegen sier til avisen at han mistenker at russerne stjal tennene fordi de trodde det var ekte gull. Sergej kan imidlertid opplyse at det ikke er tilfelle. Tennene er laget av rustfritt stål.  – Innbyggere i nærheten har fortalt med at russerne så ut til å bruke det for å skremme folk, sier Sergej ti avisen. På spørsmål fra Bild om tennene kan samme fra døde mennesker, svarer han:  – Herregud, nei! De kommer fra folk jeg har behandlet opp gjennom årene Jeg tok ut tennene fordi de var dårlige.  Han forteller at han har jobbet som tannlege i Pisky-Radkivski i 30 år og trukket mange tenner i løpet av sin karriere – noen ganger så mange som åtte om gangen. På et bilde Bild har tatt av tannlegen viser han frem en bøtte med flere tenner som ligner de på Forsvarsdepartementets bilde.  Landsbyen Pisky-Radkivsk ligger en kort kjøretur vest for Izium i det frigjorte området ved Izium på kartet: Beskriver tortur Sergiy Bolvinov, lederen for Kharkivs etterforskningsenhet, sier at russiske styrker torturerte lokalbefolkning, veteraner og soldater i en kjeller i Pisky-Radkivski, før landsbyen ble frigjort av ukrainske styrker. Dette skriver avisen The Kyiv Independent. Flere beboere har fortalt Bild om skrik om hjelp fra forskjellige bygninger. Avisen har snakket med en Volodyja (46) som forteller at han ble torturert av russiske styrker. – De tok meg bare med seg. Da jeg ble slått sa de «hvis du ikke jobber med oss, skyter vi deg i beina, og det er det».  Andrej (46) forteller til Bild at han ble holdt fanget av russerne i to måneder. Bild skriver at han ble holdt i en kjeller i fem dager og slått. Han skal også ha blitt tvunget til å rydde gater og grave skyttergraver til russerne i Liman. Torturkamre i Izium Vitnebeskrivelsene om tortur kommer bare dager etter nyhetsbyrået AP skrev om ti steder der det skal ha blitt utført tortur i den strategisk viktige byen Izium i Ukrain, basert på beretninger fra overlevende og politiet. Torturkamrene nyhetsbyrået AP fant, inkluderte et dypt hull uten tilgang til sol i et boligområde, et klamt underjordisk fengsel som stinket av urin og råtten mat, en medisinklinikk, en politistasjon og en barnehage. Tortur skal ha vært tilfeldig, utbredt og rutinepreget, ifølge nyhetsbyrået AP. AP har snakket med 15 overlevende og to familier som skal ha forsvunnet i russisk fangenskap. Minst tre massegraver er funnet.

Tilbakeviser at «gulltenner» tilhører drepte torturofre


En enorm eksplosjon rammet broen over til Krim-halvøya lørdag morgen. En kaptein i det ukrainske luftforsvaret sier til VG at russerne «må forstå at de ikke er uslåelige».  – Dette var en av de beste morgenene på mange måneder, vi er alle så glade, sier den ukrainske jagerpiloten «Juice» i et videointervju med VG lørdag ettermiddag. Det som ifølge den erfarne piloten gjorde morgenen så god, var eksplosjonen som rammet Vladimir Putins prestisjebro mellom det russiske fastlandet og den ukrainske, annekterte Krim-halvøya. – Kan du si om ukrainske styrker sto bak eksplosjonen? – Nei, det kan jeg ikke. Jeg vet ikke grunnen til eksplosjonen og hvem som organiserte det, men dette har vi ventet på de siste månedene, sier han. VG har i en periode vært i kontakt med det ukrainske luftforsvaret for å få intervjue en av deres jagerpiloter om hverdagen langs frontlinjene i Ukraina-krigen. Den erfarne piloten VG intervjuet lørdag, er kaptein i «Den taktiske flybrigaden» og har ti år bak seg i det ukrainske forsvaret. Han har trent med NATO og har også besøkt Norge og det norske luftforsvaret tidligere. Mannen kan ikke stå frem med full identitet, så vi bruker derfor bare hans kodenavn «Juice». Først og fremst «psykologisk» effekt Den ukrainske piloten mener lørdagens eksplosjon, som mange nå hevder er en ukrainsk sabotasjeaksjon, først og fremst er et psykologisk angrep mot Russland. – Det er veldig viktig psykologisk. Russerne må forstå at de ikke er uslåelige og at vi kan ta dem overalt, selv på lang avstand, sier han. Tre personer skal ifølge russiske myndigheter ha blitt drept som følge av eksplosjonen, og deler av broen kollapset og falt i havet. Kort tid etter eksplosjonen pekte flere analytikere på at hendelsen vil komplisere den russiske militærforsyningen til Krim og til fronten i Kherson, sør i landet. En ukrainske motoffensiv har den siste tiden presset russerne tilbake i Kherson, og deres styrker får forsyninger via Krim-halvøya. «Juice» sier han ikke tror eksplosjonen vil ha for mye innvirkning på russernes forsyningsevne. Veibanen ble delvis åpnet allerede lørdag ettermiddag. – Det er så klart at ødeleggelsene fører til et logistisk problem, men det er nok ganske midlertidig. Etter et par dager vil de kunne reparere skaden, sier han. Han sier videre at russerne kanskje vil tvinges til å bruke toglinjene sør i Ukraina i større grad, og da vil de være i en posisjon som er mer utsatte for ukrainske angrep. Bryr seg ikke om annektering Da Russland startet fullskalainvasjonen av Ukraina i februar, klarte de aldri å ødelegge det ukrainske luftforsvaret. Så siden den første uken av krigen har «Juice» og hans medpiloter gjennomført oppdrag over store deler av landet. For to uker siden, etter en tid med store ukrainske fremskritt i krigen, annekterte Russland fire av regionene i sørlige og østlige Ukraina, som de kjemper for å kontrollere.  «Juice» sier han ikke kunne brydd seg mindre om Putins annektering. – De er noen dumme jævler, sier han om de russiske styrkene. – Vi bryr oss ikke om hva Putin kaller disse områdene, og det gjør heller ikke andre siviliserte samfunn. Ingenting er forandret. Disse regionene er ukrainsk land, og vi skal kjempe for vårt land. Vi skal vinne denne kampen og få alle regioner og byer tilbake til det suverene Ukraina, sier han. At krigen den siste tiden har gått dårlig for de russiske styrkene, har også ført til at det stadig oftere snakkes om muligheten for at Putin vil velge å ta i bruk atomvåpen i konflikten. Jagerpiloten VG snakker med sier den faren heller ikke må påvirke de ukrainske soldatene i deres oppdrag. – Det er klart at vi forstår at muligheten for bruk av atomvåpen er ekte. Vi er forberedt på det, men vi er ikke redde

Ukrainsk jagerpilot jubler:  - Vi er alle så glade


Venstre-leder Guri Melby (41) forteller at singeltilværelsen går bedre enn fryktet. Nå er hun klar for å finne kjærligheten igjen, men den nye typen kan ikke være lettskremt av en kvinne med makt. – Jeg føler at jeg puster mer fritt ved å være åpen. Om jeg møter noen jeg liker, så gjør det ingenting om han vet at jeg ikke dater noen for tiden, sier Melby.  Hun har invitert VG hjem til leiligheten i Oslo, for å fortelle åpenhjertig om sivilstatusen, kjærlighet, bruddet og fremtiden.  For å ta det viktigste først: Men kanskje viktigst: – Vær så snill, ikke send meg noen slibrige meldinger på Instagram, sier hun til eventuelle beilere som måtte bli begeistret av tanken på at hun er singel og åpen for kjærlighet. Singel eller ikke? Da Melby ble statsråd i 2020 ba hun eksen Thomas flytte inn igjen midt i et samlivsbrudd, for å få livet til å gå opp.  I fjor høst fortalte hun til VG at sivilstatusen var «uavklart». – Da vi bodde sammen hendte det at jeg fikk spørsmålet «Er du singel?». Da føltes det ikke riktig å svare ja på det, når det var en mann og to unger hjemme og i livet. Men siden senhøsten i fjor har jeg vært singel, ja, og det siste året har vi brukt på løsrive oss fra hverandre, forklarer hun. Eksen, Thomas, bor i en leilighet et par hundre meter unna, og de to samarbeider om barna og tilbringer ennå tid sammen med de to ungene. Etter valget i fjor høst flyttet de fra hverandre. – Vi hadde bestemt oss for at det ikke var oss. Så da etter valget begynte vi å praktisere det. Så har vi brukt det siste året på å løsrive oss fra hverandre. Så nå er vi nok mer som vanlige ekser – men ennå gode venner som samarbeider om ungene.  – Som alle andre med barn håpet jeg i det lengste at det skulle gå, men vi fant til slutt ut at det ikke gikk. Thomas er innforstått med at deres historie omtales i dette intervjuet.  Grudde seg til å bli singel Dermed var plutselig Venstre-lederen singel – på ordentlig.  – Jeg har gruet meg til å bli singel. Jeg har ikke vært det på skikkelig lenge. Jeg er sosial person, og gruet meg til å være alene. Det har likevel gått bedre enn hun hadde fryktet.  – Jeg har mye i livet mitt. Jeg har barn og en veldig meningsfull og spennende jobb. Og etter jeg fikk barn setter jeg også mer pris på å av og til være alene.  Melby sier hun ikke har noe hastverk med å komme seg ut av singeltilværelsen. Men:  – Faktisk så går det bra. Jeg har ikke mye stress med å komme ut av singeltilværelsen. Men jeg tenker på sikt at jeg har lyst å være sammen med noen. Vært på date Venstre-lederen røper nå at hun har vært på et par «dates» siden hun ble singel.  – Hvordan gikk det? – Jeg er jo ennå singel, så ikke så veldig bra, kan du vel si, sier hun og flirer. Hun forteller om en date kort tid etter valget i fjor. – Da var det veldig mye folk som kom og ville snakke om politikk. Jeg lurer på om han synes det var litt slitsomt, for det ble ikke flere dates med han, røper hun. Melby svarer kontant «nei» på spørsmål om hun har lastet ned noen datingapper på telefonen.  – Hadde jeg nå møtt fyr jeg likte godt, så hadde jeg vært åpen for å date han. Men her er jeg litt gammeldags. Jeg har mer troen på kjemien når man møter noen, heller enn å krysse av for noen egenskaper og «swipe» på skjerm. Melby vil heller ikke kaste bort tiden på å gå på dates med folk som ikke mener alvor.  – Jeg ser for meg at noen kan synes det er en litt morsom greie å dra på date med meg, selv om de egentlig ikke mener noe med det. Jeg har ikke lyst å være noens kuriosa, sier hun bestemt.  Karaoke, tur eller shuffle board – Hva er drømmedaten din? – Jeg er veldig fan av å gjøre noe, ikke bare sitte å spise middag og drikke vin


I sesongens femte runde av «Hver gang vi møtes» var harstadværingen Kristian Kristensen (30) hovedpersonen.  Kristensen sier at han hadde språkvansker da han var liten, som gjorde at han skilte seg ut og kjente på ensomhet. – 100 prosent. Jeg gruet meg litt hver gang til friminutt, sier Kristensen til de andre artistene rundt bordet på TV2-programmet. – Jeg var lubben i tillegg. Etter hvert begynte de å slenge ut ord som «feit», «Feite-Kris». Jeg var egentlig ikke så feit, men at de fortalte det gjorde at jeg begynte å tro på det og spiste mer, sier han. Kristensen, som er en låtskriver fra og artist fra Harstad, ble først kjent gjennom sin deltagelse i The Voice i 2013.  Kristensen har hatt stor suksess med albumene «Kor vi ende» og «2003». Artisten blir gjennom episoden tolket av Kaleb Isaac Ghebreiesus - bedre kjent som Isah, Emma Steinbakken, Bjørn Eidsvåg, Karoline Krüger, Ingebjørg Bratland og Freddy Kalas.  VGs anmelder Marius Asp trillet terningen på kveldens låter. Se også hva du - og resten av folket - trillet under.   Tårer  Kristensen åpnet opp om morens bortgang før Bjørn Eidsvåg sang sangen «Du ga mæ viljestyrke».  – Man kommer på ting man skulle ønske man fikk sagt. Noe jeg burde sagt, var at hun ga meg viljestyrke, sier Kristensen.  Kristensen sier at sangen er skrevet til sin mor.  – Da jeg jobbet med denne kjente jeg at den tror jeg du har skrevet til mamma. Jeg er rørt allerede, dette kan bli tøft Isah, sa Bjørn Eidsvåg før han tørket en tåre. Eidsvåg trynet  Kristensen forteller i tv-programmet hvordan han fikk selvtillit og startet som artist for alvor. Han sier at han endelig følte seg som en ekte artist da han vant «Urørt» i 2015.  – «Kanskje jeg er en artist da», sier han at han tenkte da. Den folkekjære Bjørn Eidsvåg avslørte også et lite drama før tv-innspillingen.  Han fortalte at han hadde falt på rommet før konserten. Han gikk på krykker da programmet ble spilt inn.  – Jeg elsker å gå med raggsokker og de gulvene på rommene våre er ganske glatte. Jeg skulle på toalettet og trynet noe voldsomt, sier Eidsvåg. Fått med deg de tidligere terningkastene så lang i år? Bjørn Eidsvågs kveld – klikk her Freddy Kalas’ sin kveld – klikk her Ingebjørg Bratlands kveld – klikk her Emma Steinbakkens kveld - klikk her


TENERIFE (VG) Når Karsten Warholm (26) vinner løp, er det like lønnsomt for Leif Olav Alnes (66). Dette er en av faktorene som bidrar til å forlenge «ekteskapet», tror de selv. For når verdensrekordholderen springer inn til seier, får Alnes nemlig en solid andel av premiepengene – uten at de ønsker å si nøyaktig hvor stor andelen er. – Jeg synes det er veldig raust, men også veldig riktig. Hvis det var voldsomt skjevt, ville man kanskje tenkt på at man burde bruke deler av livet sitt på noe annet, sier Alnes. Ifølge skattelistene var inntekten til Karsten Warholm, som selvsagt også innebærer sponsoravtaler og andre ting, på snaut 18 millioner kroner i 2021. Men også Leif Olav Alnes tjente godt på Warholm-suksessen. I inntektsåret 2021 sto han oppført med over syv millioner kroner.  Ingen norske trenere med skatteadresse i Norge står med høyere inntekt på samme liste.  Fotballandslagstrener Ståle Solbakken hadde til sammenligning drøyt 4,4 millioner i skattbar inntekt, mens Bodø/Glimt-trener Kjetil Knutsen står med 6,7 millioner. – Jeg liker å se resultater av det vi får til og det skulle bare mangle at han også får se resultater av det, ikke bare tall på en blokk. Jeg tror vi har en veldig fin løsning der vi føler at arbeidet betaler seg på den måten, sier Warholm, som torsdag løper i sitt eget stevne «Karsten Warholm Invitational» i fødebyen Ulsteinvik. På Tenerife får VG være med inn på rommet hvor Alnes og Warholm bor sammen, slik de alltid gjør. Riktignok er sengene fortsatt adskilt – og de har ingen planer om å slå dem sammen. – Vi har det vel så bra at vi ikke trenger å ta forholdet til neste nivå. Vi har som alltid god kommunikasjon. Han tar seg av tenkingen, jeg tar meg av løpingen, sier Warholm – og får frem den sedvanlige latteren hos både ham og treneren. Den første kontakten mellom de to ble opprettet i mars 2015. Siden har det stort sett bare gått én vei. – Vi er på et felles oppdrag med noe vi skal få til. Vi er en fin gruppe og vi jobber målrettet hver dag. Det er et veldig motiverende og inspirerende miljø å være i, sier Warholm. Alnes sier at oppskriften stort sett er den samme og at de «prøver å svinge når veien svinger» – I alle typer forhold er gjensidig respekt og kommunikasjon viktig. Hvis du har det, så har du god sjanse for å få det kjekt, sier Alnes. – Vi er et lag og i et lag må man sette pris på hverandre. Man må også se verdien til den andre. Det er litt viktig å ikke være så veldig selvisk der. Jeg tror vi har kommet med en ganske god løsning. Det er i hvert fall ingen som har klaget ennå, sier Warholm. – Er det vanlig eller uvanlig at pengene fordeles på den måten? – Jeg tror ikke det er veldig vanlig. I idrett er det sånn at det ikke er alle som tjener penger, og hvis man ikke tjener penger så er det vanskelig å dele, sier Alnes. Warholm tror at Alnes ikke bare er viktig for prestasjonene på friidrettsarenaen, men at personligheten og kunnskapen hans også er attraktiv for sponsorene. – Leif Olav er en forsterkning til laget også utover det å bare lage gode resultat. Det er mange som lytter mer når han snakker enn når jeg snakker. Han har levd et langt liv og opplevd mye. Leifs historie har også en verdi. Han har vært med på å skape resultater også før vår tid. Det tror jeg folk i andre bransjer finner en verdi i, sier han.


Komiker Maria Stavang (27) deler egne opplevelser med hets etter at kollega Martha Leivestad (28) fikk gjennomgå i et kommentarfelt på TikTok.  – Jeg kjenner på masse følelser når jeg skriver dette. Lei meg, sur, skuffet over at det er sånn det er og det er ikke noe vi kan gjøre med det, skriver Maria Stavang, også kjent som «Piateed» på Instagram etter at kollegaen ble hetset. VGTV valgte å stenge kommentarfeltet på TikTok etter hets og kritikk av komiker Martha Leivestads roast av Erik Follestad under «Rikets roast». Humorshowet gikk av stabelen på Sentrum Scene sist uke og ble sendt på VGTV lørdag kveld – se klipp lenger ned i saken og hele sendingen her. Flere kjendiser har reagert og gitt sin støtte til Leivestad. Det samme gjør Stavang.  I tillegg deler hun egne ubehagelige opplevelser med hets, og hvilke konsekvenser dette har fått får henne:  – Jeg har sagt nei til Latter Live de siste 3 årene med unnskyldning om at det ikke har passet, når grunnen har vært at kommentarfeltet under Facebook-videoen min fra 2020 er noe av det jævligste jeg har lest og sett. Jeg åpner ikke engang det på TikTok, skriver hun.  Forskjellsbehandling Da Leivestad adresserte hetsen på TikTok søndag, kommenterte hun også hvordan hun ikke kan tulle på lik linje som andre uten å få hets: – Urgh, jeg har fått en del støgge kommentarer etter roasten av Folle. VGTV på TikTok måtte stenge kommentarfeltet på en video av meg, fordi det gikk for langt med hatkommentarer. Det er synd at jeg ikke får lov å roaste og tulle på lik linje med de andre komikerne, uten å bli revet i fillebiter i kommentarfeltet i ettertid. Av da anonyme brukere seff, skriver hun. Follestad har selv skrevet et langt og rasende innlegg på Instagram etter til støtte for Leivestad.  Se video – her «roaster» Martha Leivestad Erik Follestad:  Også Stavang adresserer hvordan kvinner blir behandlet annerledes enn sine mannlige komiker-kollegaer:  – Det som er så absurd er at normalen vår er at vi blir overrasket over når gutter kommer bort og gir oss et kompliment. At vi bytter side på gaten når det kommer gjenger med unge gutter mot oss for vi vet ikke hva vi får, skriver Stavang og fortsetter:  – At vi ikke får stå sammen på klubbkvelder fordi det bare kan være en «kvinnelig komiker» hvor unnskyldningen er at publikum er ikke vant til flere på en gang. At vi blir kvotert inn fordi vi er et antall man må fylle opp. At når jeg skriver dette så er jeg feminist og mannehater.  – Du blir fortalt at du er en hore Videre skriver Stavang at hets er en av grunnene til at det er så få kvinner i yrket.  – [ ...] hvorfor er det flere mannlige komikere enn kvinner? Jo fordi du blir ikke fortalt at du er en hore som fortjener å dø når du kommer med en vits. Tipper jeg, skriver Stavang.  – Jeg har prøvd å gjøre standup på dette i mange år men finner ingen punchline på det. Rett og slett fordi det er så forbanna trist, skriver hun og avslutter med å si at Martha er en av de morsomste hun vet om.


Priskrigen på mat fortsetter. – Vi gjør det ikke fordi vi har råd til det, men fordi vi må, sier kommunikasjonsdirektør i Coop Norge til VG. Rema 1000 og Coop Extra snur: Torsdag ettermiddag har begge dagligvarekjedene skrudd prisene tilbake til det de var før prishoppet 1. februar. Det skjer dager to dager etter at Kiwi låste prisene på en rekke varer.  Les også: VG og E24 har sjekket prisene 31. januar, 1. februar og 2. februar. Sjekk resultatene her. Konkurransen i norsk dagligvare er hard, skriver Rema 1000 Norge i en pressemelding: – Men grunnfilosofien vår er at vi skal ha de laveste prisene eller stenge dørene. Dette vil koste, men den kostnaden tar vi, slik at vi kan holde kundeløftet vårt, sier administrerende direktør Tom Kristiansen. Samtidig skrur Coop Extra ned prisene på 4000 varer. Det bekrefter kommunikasjonsdirektør i Coop Norge, Bjørn Takle Friis, overfor VG. – Vi har justert prisene ned igjen til det de lå på før 1. februar, slik at vi er konkurransedyktige. Kundene kan være trygge på at det er like billig, og kanskje billigere, å handle på Coop Extra som hos våre konkurrenter, sier han. – Vi gjør det ikke fordi vi har råd til det, men fordi vi må. Vi er nødt til å være konkurransedyktige for å ikke tape kunder – og det har vi hvert fall ikke råd til, sier han. PS! Lurer du på hvilke tilbud matbutikkene reklamerer for nå? VGs uavhengige forbrukertjeneste Kupp sammenstiller disse i en egen app – last den gratis ned her!


Politiet fant prostituerte i 16 av 19 leiligheter som mannen leide ut. De mener han har tjent over 7 millioner kroner på hallikvirksomhet.  Mannen i 40-årene tiltalt ved Hordaland tingrett, blant annet for hallikvirksomhet, hvitvasking og brudd på bokføringsloven.  – Politiet pleier å oppsøke prostituerte for velferdssjekker. Blant annet for å oppdage menneskehandel – og da har man sett et mønster. Mange av dem holdt til i leiligheter som var leid ut fra det samme firmaet, forteller politiadvokat John Lode Roscoe til VG.  Firmaet var heleid av en mann i 40-årene bosatt i Sandnes.  – Stort omfang Statsadvokaten har ikke tatt ut tiltale for menneskehandel i denne saken. Men mannen er tiltalt etter mafiaparagrafen, noe som betyr at strafferammen kan dobles. Til sammen risikerer han inntil 12 års fengsel for hallikvirksomhet.  – Profittmotivert organisert kriminalitet er veldig alvorlig og samfunnsskadelig, påpeker Roscoe.  – Selv om jeg i denne saken ikke har funnet bevismessig grunnlag for å ta ut tiltale for menneskehandel, så er det likevel ikke tvilsomt at mange kvinner i prostitusjon er i en vanskelig livssituasjon, sier statsadvokat Rudolf Christoffersen til VG.  Han mener det er naivt å tro at kjøp av sex er en handel mellom to likeverdige parter.  – Elementer av tvang, ufrihet og fattigdom er ofte dominerende. Saken viser at omfanget av kjøp av seksuelle tjenester fortsatt er høyt i Norge og at profittpotensialet for dem som står bak og organiserer virksomheten er stort, sier Christoffersen. – Tjente millioner Ifølge tiltalen leide mannen ut leiligheter som har vært brukt til prostitusjon i Bergen, Haugesund, Stavanger, Sandnes, Sola, Kristiansand, Skien og Drammen.  Politiet mener hallikvirksomheten har generert et utbytte på minst 7,4 millioner.  – Det er ingen tvil om at dette er et stort svart marked med store penger i omløp. Mye kan tyde på at dette er en aktør som har funnet en nisje og tjent penger, sier Roscoe. Politiet begynte å etterforske mannen i fjor vår, og har brukt store ressurser på saken. I september ble han pågrepet – aksjonen fikk kodenavnet «Operasjon Merkel».  – To dager etter pågripelsen gikk politiet til en koordinert aksjon i fire ulike politidistrikt. Vi gikk inn i samtlige leiligheter som han leide ut. Da avdekket vi prostituerte i 16 av 19 leiligheter, forteller Roscoe til VG.  Politiet mener mannen brukte sitt heleide utleieselskap til å hvitvaske utbyttet fra hallikvirksomheten, slik at de skulle fremstå som lovlig.  Selskapet skal årlig ha hatt en kontantomsetning på flere hundre tusen kroner. Likevel var det gjennom fire år under 10.000 kroner som ble bokført som kontanter hvert av årene.  Nekter straffskyld Mannens forsvarer Vetle Jensen forteller at hans klient ikke erkjenner straffskyld.  – Han ser fram til å forklare seg i retten om hvordan utleievirksomheten hans har skjedd, sier Jensen til VG.  VG har spurt Jensen hvordan mannen i 40-årene forklarer at han i hovedsak har leid ut leiligheter til prostituerte.  – Man må avvente til saken går for retten, for å se hvordan han vil forklare det, svarer Jensen.  – Han er også tiltalt for hvitvasking og brudd på bokføringsloven. Hvordan stiller han seg til det? – Han synes i realiteten at hele tiltalen er veldig tung å ta inn over seg. Han mener han har gjort de nødvendige tingene så langt det lar seg gjøre i henhold til bokføring og regnskap, svarer Jensen.  Saken er berammet 13. februar i Hordaland tingrett, og skal gå til og med 23. februar.  – Fungerte som operatør En ukrainsk kvinne i 30-årene er også tiltalt for å ha medvirket. Ifølge tiltalen mot henne skal hun ha fungert som operatør for minst fire prostituerte kvinner.  Hun skal ha disponert minst fem ulike telefonnummer oppført på et eskortenettsted. Hun svarte på henvendelser og inngikk avtaler om tid, sted og pris på vegne av kvinnene som utførte de seksuelle tjenestene

Fant prostituerte i 16 av 19 leiligheter


DNA-funn og slektsgransking var avgjørende for å løse drapsgåten på den 71 år gamle språkforskeren. Det opplyser politiinspektør Grete Lien Metlid på pressekonferansen. – Ut fra etterforskningen mener vi at Kristiansen og gjerningsmannen var til stede og at Kristiansen slapp vedkommende inn, sier Metlid. Han ble funnet en ettermiddag i leiligheten sin på Sandaker i Oslo midt på sommeren. – Egentlig litt tilfeldig, fordi noen kom for å vanne blomster. Det er et vanskelig utgangspunkt for etterforskningen,fordi han mest sannsynlig har ligget død i oppimot to uker. Vi hadde masse spor og DNA-opplysninger, men fikk altså ikke svar før nå den siste tiden. Han ble drept med stump vold. Saken ble aldri lagt bort, men det er først de siste to årene at politiet aktivt har jobbet med den og gått gjennom materialet på nytt, forteller politiet. Gjennombruddet kom ved bruk av DNA-teknologi og slektsgransking. MER: Les om DNA-jegernes store gjennombrudd Kristiansen var en anerkjent forsker.  – Han var også kjent som en omgjengelig mann, som gjerne tok kontakt med mennesker han møtte fra alle samfunnslag, med ulike utfordringer.  Metlid ser derfor ikke bort fra at kontakten kan ha sprunget ut fra en slik relasjon, som kan ha ledet til et tilfeldig eller avtalt besøk hos Knut.  – Nå mener dere å ha funnet gjerningsmannen – burde dere ha sett det den gangen? – Ikke noe åpenbart, men i dag ville vi hatt helt andre muligheter i en etterforskning. Det kan ikke sammenlignes med 1999 med tanke på spor vi kan finne. Vi har hatt DNA-profil hele tiden, men mannen lå som sagt ikke i politiets DNA-register, og han har ikke vært knyttet til denne saken før nå.  – Vært en verkebyll Familiens bistandsadvokat John Christian Elden sier det er godt for familien å få svar: – På vegne av familien vil jeg takke politiet for grundig og kreativt arbeid i etterforskningen. Dette er en kombinasjon av moderne DNA-teknologi og et våkent etterforskerhode som har gitt en løsning og som gjorde det mulig å koble sammen opplysningene. Det har vært en verkebyll for familien i 24 år, og nå er det mulig å få fred, skriver Elden til VG. Mener de vet hvem gjerningsmannen er – Ut fra samlet bevisbilde mener vi å være sikre på hvem gjerningsperson var, en norsk mann fra Oslo, som på drapstidspunktet var i midten av 40-årene. Han døde året etter drapet, altså i 2000. Politiet knytter ham direkte til drapet og har status som siktet, men understreker at dette ikke er en konstatering av skyld i juridisk forstand. Mannen var godt kjent for politiet. Den gangen bodde han ikke langt unna Kristiansen.  I etterforskningen av han som er tiltalt for å ha drept Birgitte Tengs ble det også brukt slektsgranskning. Hør mer om denne metoden i denne Krimpodden-episoden: – Mange spørsmål vi aldri får svar på Saken fra politiet vil nå lukkes og anses som oppklart. Den blir oversendt til statsadvokaten og innstille på henleggelse fordi han er død, opplyser politiadvokat Henrik Rådal. – Det er mange spørsmål vi aldri får svar på, for eksempel tilregnelighet, understreker han. Han utdyper at de er kjent med historikk om psykiatri. Klokken 14 innkalte pressekonferanse om «en viktig utvikling i en eldre drapssak».


Vladimir Putin (70) sier at de skal vinne krigen, og det er torsdag kommet meldinger om en ny, stor offensiv i Ukraina. Men ekspertene tviler sterkt på at Putins soldater kan snu til seier. Men ekspertene er veldig usikre på om de russiske styrkene vil lykkes. – Det er ingen beviser for at de russiske styrkene har fått tilstrekkelig slagkraft for å overvinne ukrainerne, skrev den amerikanske tenketanken Institute for the Study of War (ISW) tidligere i uken.  – Med mindre russerne har klart å løse de problemene vi har sett helt siden krigen startet, er det vanskelig å se hvordan de skal klare å bryte gjennom de ukrainske linjene, sier Peter Viggo Jakobsen ved Institutt for Strategi og krigsstudier ved det danske Forsvarsakademiet til VG. – Ja, Russland vil nok forsøke, men jeg tror ikke de har evnen til noe større operativt gjennombrudd, sier Joakim Paasikivi, lærer ved den svenske Försvarshögskolan, til VG. – Jeg tror Putin nå satser på at tiden jobber for ham, sier CIA-sjef William Burns under et møte ved Georgetown-universitetet, melder CBS. – Det er viktig å gjøre det klart for ham at han ikke kan rykke frem, men at han for hver måned som går i stadig større grad risikerer å miste de områdene han illegalt har erobret fra Ukraina, sier Burns. – Putin vil i første omgang forsøke å ta hele Donetsk-området. De vil prøve på dette før den ukrainske offensiven kommer senere på våren når de har fått leveransene fra Vesten og utdannet soldatene i å bruke dem, sier Joakim Paasikivi til VG. Han nevner spesielt stridsvognene av typene Leopard,  Abrahams og Challenger.  President Vladimir Putin gjentok forrige uke hvor lite fornøyd han er med at ukrainerne får hjelp fra utlandet til å forsvare seg. Samtidig går ryktene fortsatt om mobilisering. Denne uken ble plutselig muligheten til å søke på nye utenlandspass fjernet i Russland. Ifølge nettstedet Meduza er også den mest kjente grenseovergangen til Georgia stengt for russere. – Det er ikke umulig at det kommer en mobilisering i Russland, men det er tvilsomt hvor god kvalitet det vil være på disse soldatene - og hva de skal utrustes med, mener Joakim Paasikivi. Hans danske kollega Peter Viggo Jakobsen er enig: – Om Russland skal vinne, som Putin sier, må de mobilisere betydelig flere soldater. Men de må også organisere sine styrker bedre enn det vi har sett til nå. De må overkomme de feil som er gjort. Jeg tror ikke det er mulig fra den ene dagen til den andre. Både Paasiki og Jakobsen peker også på et annet problem: – De sliter med å omstille krigsindustrien. Ifølge en artikkel i Novaja Gazeta Europa har den russiske militærindustrien alle mulige problemer. Det handler blant annet om mangel på deler til stridsvogner og elektronikk for luftvåpenet. – Det er åpenbart at den russiske armeen er i katastrofal mangel på nesten all type utstyr, sier en ansatt i den statlig eide forsvarsindustrien til Novaja Gazeta Europa, som har valgt å holde personens navn hemmelig av frykt for represjoner mot kilden. – Det virker som om det som er prioritert nå, er kvanitetet, ikke kvalitet. Enkelt sagt: det er ikke viktig hvilke stridsvogner som nå blir sendt til fronten, de nyeste T-90M-modellene eller T-62-modellene, som er tatt i bruk på igjen.

Ekspertene om russisk offensiv:  - Katastrofal mangel på nesten all type utstyr


(Everton – Arsenal 1–0) Over halvveis inn i Premier League-sesongen sto Arsenal med kun ett tap. Men det var før møtet med Everton og deres nye manager Sean Dyche. En «Burnley-scoring» i Everton-drakt var det som skulle påføre Arsenals første tap på 13 ligakamper. Det forrige var for 153 dager siden mot Manchester United – og var før lørdag det eneste så langt denne ligasesongen. Men etter et cornermål med eks-Burnley’ene James Tarkowski og Dwight McNeil sist og nest sist på ballen – med tidligere Burnley-manager Sean Dyche smilende på sidelinjen – har Arsenal nå to tap. – Selvfølgelig er det skuffende. Vi visste at dette kom til å bli en skikkelig test. Vi hadde kontroll i perioder, men vi slet, sier Arsenal-trener Mikel Arteta til BBC etter kampen, og legger til:

– Måten vi slapp inn målet på er svakt. Managerkollega Dyche sier til samme kanal at han liker «disse 1–0-seirene». – Planen vår? Holde ballen unna nettet vårt og sette den i deres (Arsenal) nett. Jeg kommer til å kjøre hjem og tenke «hvilken start», men jeg er ikke naiv. Vi må fortsette å jobbe og forbedre oss, sier Everton-treneren. Arsenals luke til tabelltoer Manchester City blir værende på fem poeng. Everton i sin første kamp under Sean Dyche var rett og slett for gode for Arsenal.  Søndag kan det skille to poeng i tabelltoppen. Everton var best i førsteomgangen, men fikk aldri nettkjenningen sin. Ligalederne var advart til pause. Mens stillingen ennå var 0–0 fikk Martin Ødegaard (24) en kjempemulighet til å sende Arsenal i ledelsen.  Eddie Nketiah viste flotte dribleferdigheter på venstresiden før han sendte ballen av gårde til Ødegaard. Nordmannen, takket være en passiv Tarkowski, fikk skyte fritt fra ti meter, men han banket ballen himmelhøyt over mål. Bare minutter etterpå var rollene snudd. På et hjørnespark fikk Ødegaard oppgaven å markere den langt sterkere Tarkowski. Mens Everton-mannen fokuserte på ball, var Ødegaard mer opptatt av «mann».  Det resulterte i at Tarkowski ikke fikk veldig stor motstand da han steg til værs for å sende vertene i føringen 60 minutter ut i kampen. Scoringen satt «endelig» for Everton, som med Dominic Calvert-Lewin i hovedrollen, ga flere advarsler i retning rødtrøyene i den første omgangen. Ødegaard ble byttet av med et drøyt kvarter igjen å spille til fordel for Fábio Vieira. Viaplay-ekspert Lars Tjærnås synes det ikke var en god kamp av nordmannen, men eksperten mente at «også han må få lov til å ha noen sånne». Everton kryper over nedrykksstreken etter seieren mot Arsenal, mens gjestene fra London kan få sitt forsprang til Man. City redusert til to poeng dersom de lyseblå fra Manchester slår Tottenham søndag. 15. februar møtes Manchester City og Arsenal på Emirates.


Gaute Ormåsen (39) og Ben Adams (41) avslutter ett kapittel og starter et nytt. Etter et helt år med intenst hemmelighetskremmeri er katta ute av sekken. Subwoolfer kastet ulvemaskene på direkten under MGP-finalen lørdag kveld. VG traff Gaute og Ben på et hemmelig sted  tidligere i uken og fikk en lang prat om veien videre. For eventyret fortsetter, om de to får det som de vil.  Subwoolfer skal bestå, de har mange konserter fremover i både inn- og utland. Og de skal fortsatt opptre med masker.  – Vi har jo skapt en så morsom greie, sier Gaute. Men heretter vil de snakke, samt selv promotere låtene sine. For det kommer mer. «Worst Kept Secret» ble sluppet lørdag, en låttittel som taler for seg. – Stemmene våre er gjenkjennelige. Alle har jo visst, selv om det aldri er blitt avslørt eller bekreftet, mener Ben. De forteller om Eurovision-uken i Torino i fjor, da Gaute var nær ved å bli oppdaget av en VG-reporter på en kafé. – Jeg måtte bare stikke derfra. Men jeg følte meg uhøflig, for egentlig ville jeg jo si hei. Duoen var også nær ved å bli avslørt da VG fant biler registrert på de to utenfor lokalet der de spilte inn musikkvideo. – Ikke akkurat vårt smarteste trekk at vi ikke tenkte på det, humrer Gaute.  Det var egentlig ikke planen å kaste maskene og avsløre konseptet.  – Men det er nå eller aldri, mener Gaute. Hadde de floppet under MGP i fjor, ville maskene forhindret «skammen». – Hvis alle syntes vi var teite, og det endte i fiasko, ville vi aldri røpet hvem vi var. Men vi vant, og da ble det jo heller ikke aktuelt å ta av maskene, sier Gaute. Ben skyter inn:  – Skal vi først avmaskes, er MGP-scenen det perfekte stedet. Det har vært slitsomt å måtte kle seg ut hver gang de skal et sted, samt tungt å puste og synge bak maskene. Ikke minst har det vært et stort savn ikke å kunne snakke. – Jeg kunne jo ikke det, med min brumunddalsdialekt, sier Gaute. – Og i hvert fall ikke jeg, som snakker engelsk, flirer Ben. Men snøballen rullet, og oppturen ble mye større enn de hadde trodd.  Tilfeldig at det ble de to Det var faktisk aldri planen at de to skulle bli en duo eller fremføre låten på en scene. Ben og Gaute møttes på låtskriver-camp i regi av NRK. De to havnet i samme låtskrivergruppe. – Stig Karlsen (MGP-general, red.anm.) beordret alle til å lage den mest elleville låten. Ingen tok låten vår seriøst, og vi hadde aldri regnet med at den skulle bli brukt, sier Gaute. De hadde nesten glemt sangen da de flere måneder senere ble kontaktet. NRK ønsket å bruke den i MGP. Spørsmålet var hvem som skulle fremføre den.  Gaute forklarer at det ikke var lett å finne en god sanger som ville synge «Give That Wolf A Banana». – Så da spurte de oss, da. Men vi hadde våre egne karrierer, var begge rundt 40 og hadde små unger, sier Ben. – Og et rykte å ta vare på, sier Gaute og ler. Nervøs før livesendinger Gaute hadde vært med som artist i MGP to ganger før og hadde lovet seg selv: Aldri mer. – Jeg misliker å synge live på TV. Og så er det noe med konkurranseelementet. Magen min vrenger seg ved tanken på alle som sitter og følger med fra uke til uke på om man er videre eller ikke, sier 39-åringen, som først ble kjent gjennom «Idol» i 2003. Men så kom noen opp med ideen om å bruke masker. Resten er historie. Ulvene fra verdensrommet, Keith og Jim, har siden levd sitt eget liv. – Tenk at jeg opptrådte for 200 millioner seere live uten å være nervøs, sier Gaute om Eurovision-finalen.  – Normalt er jeg redd for å synge foran 50. For britiske Ben, med lang fartstid i boybandet A1, har det aldri vært noen drøm å være med i MGP eller Eurovision. – Men jeg liker samtidig å gjøre nye ting, og dette er jo blitt helt vilt


Over ett døgn etter at klubben bekreftet at Christian Atsu var funnet, kommer kontrabeskjeden: Hatayspor-spilleren er fortsatt savnet. Det skriver blant andre Sky Sports og BBC. – Det er ingen informasjon om hvor han befinner seg ennå. Vi vet ikke hvor han er. Det stemmer ikke at han var hentet ut eller tatt med noen steder, sier Hatayspor-manager Volkan Demirel til nyhetsbyrået Reuters onsdag. Agenten til den tidligere Premier League-spilleren skriver på Twitter at de fremdeles ikke har klart å bekrefte hvor Atsu befinner seg, til tross for tirsdagens uttalelse fra klubben. De motstridende meldingene kommer dagen etter at Hatayspor-talsperson Mustafa Özat uttalte at den ghanesiske fotballspilleren Christian Atsu (31) var hentet ut av ruinene i live etter jordskjelvet i Tyrkia. Allerede mandag ble han meldt funnet av flere medier. Det ble først avkreftet av Özat, før han dagen etter uttalte at han var funnet. Fotballprofilen, som blant annet har spilt for Newcastle, ble matchvinner da det tyrkiske topplaget Hatayspor søndag kveld slo Kasimpasa 1-0. Bare timer senere ble han meldt savnet etter jordskjelvet med en styrke på 7,8 på skalaen. Ghanas ambassdør i Tyrkia, Francisca Ashietey-Odunton, sier til radiostasjonen Joy FM at det er «forvirring» rundt hvor Atsu er sendt. – I går informerte Utenriksdepartementet her meg at de ønsket å bekrefte om Christian Atsu var funnet og reddet, og sendt til et legesenter. Men i all forvirringen - som er forståelig under omstendighetene – er de ennå ikke sikre på hvilket spesielt sykehus eller helseinstitusjon han har blitt sendt til, sa Ashietey-Odunton.


OBERHOF (VG) Johannes Thingnes Bø (29) tok sitt fjerde VM-gull på like mange øvelser. Hans største konkurrent ble nok en gang lagkamerat Sturla Holm Lægreid (25) - som igjen måtte ta til takke med sølvet. Etter bragden på normaldistansen var det én spesifikk person gullgutten fra Stryn ville takke på kjærlighetens dag, «Valentines day». – Det må bli til de som styrer på hjemme for at jeg kan være her og skinne. Hedda og mine svigerforeldres bidrag setter jeg stor pris på. Jeg må sende en stor takk til dem, sier han til VG. Hedda Dæhli Bø er kona til skiskytteresset. Sammen har de sønnen Gustav, og de bor i nærheten av verdensmesterens svigerforeldre på Kongsvinger. Etter Thingnes Bøs to bom på fire skytinger kunne Sturla Holm Lægreid virkelig utfordre stryningen dersom mannen fra Bærum skjøt ned alle sine 20 blinker. Men på siste skudd på siste skyting kom Lægreids første og eneste bom for dagen.  Med det forsvant håpet om gull, for ute i løypa var Thingnes Bø på et helt eget nivå, og gikk inn til soleklart beste langrennstid. Selv om han gikk ut med startnummer elleve, så var han første mann over målstreken i Oberhof. – Det er helt vilt imponerende. Det er som katt og mus, han er i en egen klasse. Han går så vanvittig bra på ski, melder TV 2-ekspert og tidligere skiskytterkonge Ole Einar Bjørndalen til VG etter Thingnes Bøs målgang. – Han er helt unik. Det er veldig kjekt for mamma og pappa som kommer ned hit til Oberhof og får se han ta gull, sier storebror Tarjei Bø til VG. Seieren i Oberhof ble Thingnes Bøs niende strake i individuelle renn på høyeste nivå. Det har ingen klart tidligere. – Det er naturligvis veldig kjekt. Ni på rad er helt ekstremt. Det er helt rått, sier Thingnes Bø selv om den historiske bragden. – Sølv smaker som gull nå. Ute i løypa er det en mann som bare er bedre enn resten. Jeg hadde et håp om å ta ham, men så fort som han går i dag så er det sjanseløst,  sier Lægreid til VG. Lægreid, som var regjerende VM-mester på øvelsen, gikk selv inn til annenplass ett minutt og ti sekund bak Thingnes Bø. Den tiden holdt med fire tideler ned til svenske Sebastian Samuelsson som kapret den siste medaljen. Med to bom endte storebror Tarjei Bø og Vetle Sjåstad Christiansen på henholdsvis åttende- og niendeplass. En tyngre dag ble det for Johannes Dale som med fem bom på standplass endte som nummer 45. Siste nordmann, Endre Strømsheim, ble nummer 17. Også under jaktstarten søndag var Thingnes Bø suveren. Så suveren at han kunne gjøre denne frekke feiringen før målgang: Normaldistansen, 20 kilometer intervallstart, var den eneste individuelle øvelsen hvor Thingnes Bø ikke hadde tatt VM-gull i karrieren. Nå har han komplett samling. Mange har stilt seg spørsmålet om 29-åringen kan klare «det umulige», nemlig å bli historiens første skiskytter til å ta gull på samtlige syv VM-øvelser. Tirsdagens 20 kilometer intervallstart ble sett på som stryningens største test, men det stoppet ikke VM-kongen.  Neste øvelse for skiskytterherrene er stafetten førstkommende lørdag. Før den tid skal riktignok Thingnes Bø gå single mixed stafett torsdag.


Kongehus-eksperter mener de ser flere likheter mellom prinsesse Märtha Louise og britiske prins Harry.  I et stort intervju med svensk TV i programmet «Min sanning», som sendes på SVT søndag, åpner prinsesse Märtha Louise for at hun kan gjøre «comeback» i Det norske kongehuset. I tillegg kommer hun med massiv refs av norske medier og mener hun er den som får mest negativ omtale. – Jeg er nok den i Norge som har tatt imot mest kritikk av alle, sier Märtha Louise blant annet i SVT-intervjuet. Kongebokforfatter Kristin Storrusten sier hun ser store likheter mellom Märtha Louise og prins Harry og hvordan de håndterer media. – Begge går ut mot et samlet mediekorps. Når de opplever angrep fra en aktør, enten det er en blogger, en kommentator eller en kilde i en sak, så går de ut mot alle medier. Sånt sett blir «media» et mangehodet troll som de kjemper mot, sier Storrusten. Historiker og kongehusekspert Trond Norén Isaksen er enig. – Jeg har lenge sagt at det er en del åpenbare likheter. Én ting er posisjonen, men også det at de har funnet seg amerikanere og omfavner en alternativ virkelighet hvor man skylder på mediene og ikke tar selvkritikk. De erkjenner ikke at noe er selvforskyldt, sier han. I dette intervjuet forteller prins Harry om «krigen» mot pressen: VG har søndag vært i kontakt med prinsessens manager Carina Scheele Carlsen, som opplyser at hun ikke ønsker å kommentere saken utover TV-intervjuet. Kommunikasjonssjef Guri Varpe ved Slottet sier til VG at kongehuset heller ikke ønsker å kommentere intervjuet. Mener comeback er realistisk I november i fjor ble det kjent at Märtha Louise ikke lenger skal representere kongehuset. Det skjedde etter at flere av organisasjonene hun var beskytter for, avsluttet sitt samarbeid. I intervjuet med SVT åpner prinsesse for at hun på nytt kan representere kongehuset – Ja, hvis det blir sånn, så sier jeg ja til det, sier hun i intervjuet.  Norén Isaksen mener det er sannsynlig. – Det ble også sagt av kronprinsen dagen etter de inngikk denne avtalen i november i fjor. Det handler rett og slett om at kongehuset står i fare for å bli underbemannet i nærmeste fremtid, sier han.  – Prinsesse Astrid fyller 91 år i dag, kongeparet blir 86 i år, kronprinsessen er kronisk syk og det gjør at etter neste tronskifte har ikke den nye kongen så veldig mange andre enn Ingrid Alexandra å dele oppgavene med, fortsetter historikeren. Mener prinsessen har et poeng I TV-intervjuet sier prinsessen også at hun mener forloveden Durek Verretts uttalelser om at medaljongen han selger hjalp han med å bli frisk etter coronasykdom, er tatt ut av sin sammenheng i mediene. Men hun svarer ikke da svensk TV spør henne om hva Verrett selv sier om medaljongen. – Han sa at ... Altså, jeg kommer ikke til å gå inn i den polemikken, for alt er tatt litt ut av sin sammenheng. Og sånn er det alltid med pressen, synes jeg, sier Märtha Louise blant annet i intervjuet. Storrusten skrev boken «Konge! – historien om Harald og kongehuset vårt» som utkom i 2022. Hun mener prinsesse uttaler seg følelsesladet.  – Hun har en emosjonell tilnærming til saker, og da vil man ofte oppleve at ting blir tatt ut av sammenheng.  Samtidig tar media ofte ting ut av sammenheng i sine saker, mener hun. – Dessuten, mediene liker jo konflikt bedre enn koseprat. Og at det kan oppleves slitsomt, er utvilsomt reelt, sier Storrusten. Märtha Louise sier i SVT-intervjuet at hun er «den i Norge som har tatt imot mest kritikk av alle». – Det er jo en fæl følelse å ha, men om den er riktig kan diskuteres. Det er jo mange, for eksempel politikere, som mottar mye sterkere kritikk. Men samtidig har hun jo fått kritikk fra hun var 16 år da hun begynte å ha kjærester. Dette er først og fremst et følelsesmessig ladet utsagn, sier Storrusten.  Norén Isaksen mener også at hun har et poeng. – Hun har fått mye kritikk og at den kritikken går over veldig mange år

Sammenlignes med prins:  - Åpenbare likheter


Subjekt-redaktøren støtter NRKs beslutning om å fortsette samarbeidet med Sophie Elise «100 prosent».  – Det er ingen beviselige forhold her, derfor hadde det vært usaklig om NRK skulle avsluttet samarbeidsavtaler på slikt grunnlag. Om de hadde kvittet seg med alle som har prøvd narkotika, ville det vært tidenes nedbemanning av offentlig sektor, sier Danby Choi (29). – Når det gjelder andre samarbeidspartnere for de to influencerne, mener jeg at også de må stå rakrygget i noen valg nå. Hvis ikke bidrar de til kanselleringskulturen, frivillig eller ei. Han er redaktør i Subjekt og nær venn av Sophie Elise Isachsen (28).  – Det er helt opp til enhver å spekulere i hva som er posens innhold, men jeg syns det er brudd på god presseskikk å publisere ukritisk som om det var kokain. Søndag publiserte Sophie Elise et bilde av seg selv og en annen influencer på Instagram til sine 581.000 følgere. Det aktuelle bildet ble raskt slettet. På bildet poserer Isachsen sammen med en annen profil foran et speil. I hjørnet av bildet ser man den andre profilen holde en liten, gjennomsiktig pose med noe hvitt i.  Tirsdag hadde NRK det de kalte en «grundig prat» med Sophie Elise – som har podkasten «Sophie og Fetisha» hos NRK – og senere avklarte NRK at det ikke vil få konsekvenser for samarbeidet deres.  Kringkastingsrådet har onsdag morgen fått over 1188 klager om saken.  Artisten Marthe Valle (40) er psykiskiatrisk sykepleier og har jobbet med ungdom i mange år. Hun mener at konsekvensene av den kulturen som Sophie Elise og store deler av sosiale medier-kulturen representerer kan være svært farlig. – Det blir altfor mye fokus på oss selv, men du kommer aldri til å få det bedre ved å dyrke deg selv. Det er så mye annet, spesielt hvordan verden er nå, som vi burde ha fokus på. Nå er det en hel generasjon der ute som føler seg utilstrekkelig, som føler seg ulykkelig fordi de ikke ser ut slik sosiale medier mener de bør gjøre, utdyper Valle til VG. Hun er en av dem som har tatt til sosiale medier for å klage på NRKs beslutning om å fortsette samarbeidet med Sophie Elise. På Facebook skriver hun:  «Hvorfor, NRK? Hva vil dere gi til den unge generasjonen med SE sin podkast? Det finnes så mange andre stemmer som er nærmest livsviktig at de unge får som motvekt nå, ikke mer av samme hjernesmeltende smørjen som de får gjennom tiktok, insta og snap.» – Jeg synes det er svært problematisk at NRK er med på å fronte dette, sier Marthe Valle til VG. Valle sier videre at hun snakker på generelt grunnlag om NRKs valg om å bruke Sophie Elise som profil, og ikke konkret om det omdiskuterte bildet.  VG har bedt NRK om en kommentar til Marthe Valles uttalelse, men foreløpig ikke fått svar. Danby Choi mener mange nå bruker saken om dette bildet for å klage på Sophie Elise.  – Det er skremmende å se hvor mange som faktisk ønsker å bruke dette til å få Sophie Elise kansellert. Det er helt fint å diskutere om NRK bør tilslutte seg influencere i det hele tatt – for med det kommer noen etiske problemstillinger, men det er en helt annen sak enn det vi snakker om nå. Det er farlig å blande de to sakene, for da setter man presedens for å kaste sårbare rusbrukere under bussen, sier Choi.  Han går langt i å forsvare Sophie Elise, og sier at bildet kun lå ute i tre minutter før det ble slettet og at det ikke er noe som tyder på at det ble lagt ut med vilje eller for å promotere rus. – Jeg kan ikke bekrefte hva som er i posen, men nå ønsker mange å få Sophie Elise kansellert på grunn av angivelig rusbruk. La oss si at det er narkotika i posen – ville det vært en god grunn til å sparke henne fra alle mulig rom i offentligheten? Det er jeg svært kritisk til. Choi mener det ville gjort NRK til et svært dårlig forbilde.  – Dersom man skulle sparket noen på grunn av noe potensielt veldig sårt og veldig privat, sender man også et signal om at de som sliter med rus må holde det for seg selv


Både politikere og seere reagerer kraftig på uttalelsene fra Rødt om våpenstøtte til Ukraina under tirsdagens «Debatten» på NRK. Joakim Møllersen, sentralstyremedlem i partiet Rødt og styremedlem i Oslo Rødt, uttalte at Norge ikke burde forsyne Ukraina med våpen.  Han hevder at Nato motarbeider forhandlingene i krigen, og har en interesse av å holde den gående for å svekke Russland. – Da kan vi ikke samtidig være for å sende våpen. Det kan ikke være et fredsparti sin interesse, sier han i tv-sendingen.  En undersøkelse som Avisa Oslo har gjort viser at Møllersen ikke er alene om dette standpunktet i partiet.  – Rett til å kjempe mot en okkupant Uttalelsen har fått flere sterke reaksjoner, men også under debatten møtte Møllersen motstand fra sin egen partifelle, Boye Ullmann. Han har tidligere arrangert demonstrasjoner mot både norsk deltakelse i Afghanistan og Libya, men mener denne situasjonen er annerledes.  – Ukraina har rett til å kjempe mot en okkupant. Det er en enormt desperat situasjon der Putin nå bombarderer infrastruktur, vannkraftverk, kraftverk så mennesker fryser ihjel. Dette er en kamp mot en okkupant og en enorm brutalitet, da må de ha våpen for å forsvare seg, sier han.  Han er ikke fremmed for at USA kan ha politiske motiver mot Russland, men sammenligner krigen med hvordan en stormakt som USA en gang gikk til angrep på Vietnam.  – Tydeligvis vanskelig å forstå i Rødt og deler av SV Debatten har også fått reaksjoner utenfor eget partit og det koker i kommentarene på Twitter. Leder for partiet Venstre, Guri Melby, er blant dem som kastet seg over tastaturet under sending og twitret: – Det er helt utrolig å høre Rødt på Debatten snakke om krigen i Ukraina som en teoretisk og hypotetisk situasjon der vi kan sitte på vår lille fredelige tue og mene at de ikke vet hva som er best for deres land fred og sikkerhet. Send dem våpnene de trenger for å slå ned Putin, skriver hun. Kari Elisabeth Kaski, stortingsrepresentant for SV, mener at Rødt argumenterer som om det er en teoretisk krig i Ukraina. – Klarer ikke fri meg fra å tenke at motstanderne mot å sende våpen i Rødt (og tidligere i eget parti) argumenterer som om dette er en teoretisk øvelse og Ukraina er i en teoretisk krig, skriver hun på Twitter. Kristin Clemet, leder for den konservative tankesmien Civita, reagerer på begge partier på venstresiden:  – Hvis Russland gir seg, blir det fred. Hvis Ukraina gir opp, blir de utslettet. Tydeligvis vanskelig å forstå i Rødt og i deler av SV, skriver hun.  Også programleder og komiker Einar Tørnquist reagerer kraftig. Han skriver på Twitter at dette er det skumleste han har sett på tv. – Hvis du vurderer å stemme Rødt, så må du se Debatten fra i kveld. Skumleste jeg har sett på tv, skriver han.

Ukraina-debatt:  - Skumleste jeg har sett på TV


(Manchester United-Manchester City 2–1) Manchester United snudde kampen mot City på tre minutter etter en svært kontroversiell situasjon like før slutt. Erling Braut Haaland gikk målløs av banen for tredje kamp på rad. Innbytter Jack Grealish sendte City i ledelsen etter en time spilt. Frem til det 80. minutt hadde Haaland og lagkameratene dominert 2. omgang fullstendig og så ut til å gå mot en uhyre viktig seier, men plutselig endret alt seg på Old Trafford. Med 10 minutter igjen på klokken slo brasilianske Casemiro en gjennombruddspasning mot Marcus Rashford. Venstrekanten var i åpenbar offside, men løp likevel mot ballen. Aksjonen gjorde Citys forsvarere avventende, noe Bruno Fernandes utnyttet. Uten at Rashford hadde vært borti ballen, tok United-kapteinen kommandoen og styrte den i mål. Dommer Stuart Attwell annullerte først scoringen, men etter en diskusjon med assistentdommeren omgjorde kamplederen avgjørelsen og dømte mål. Bare tre minutter avgjorde Rashford oppgjøret ved å sette inn 2–1. – VAR bestemmer seg for å ikke involvere seg på denne arenaen ... Det er Old Trafford. Vi må spille mye bedre her. Det er som på Anfield. Du må være mye bedre, hevder City-manager Pep Guardiola i et intervju med BT Sports etter kampen. – Det er en vits at det første målet deres kan bli godkjent, raser City-stopper Manuel Akanji til BBC. Det er utligningen som i store trekk diskuteres etter matchen. – Rashford er i offside. Han distraherer både forsvarsspillerne og keeperen vår, sier Guardiola. United-manager Erik ten Hag forstår City-leirens frustrasjon. – Jeg ser også den andre siden av saken. Det er et forvirrende øyeblikk for motstanderens backfirer. Marcus rørte ikke ballen og han forstyrret ikke, men jeg kan se det fra den andre siden, forteller ten Hag om situasjonen. – Jeg var på vei mot mål, og Marcus så sannsynligvis at jeg var i en bedre posisjon. Jeg visste ikke om noen av oss var i offside. Han påvirket ikke noen av forsvarsspillerne, sier målscorer Fernandes om sin kontroversielle utligning til samme kanal. – Jeg setter ham (Rashford) i offside, men han spiller videre til siste sekund. Jeg forstår at han ikke berørte ballen, men for meg er det en klar offside, fortsetter Akanji til BBC. – Rashford er helt klart offside og han springer mot ballen. Jeg mener at alle spillerne i City påvirkes av det. Så jeg forstår ikke dommerbeslutningen i det hele tatt, sier tidligere Arsenal-spiller Fredrik Ljungberg i Viaplays studio. På banen, ved trenerbenken til Guardiola og på City-seksjonen på tribunen var følelsene av sinne, stor. Alt var rettet mot dommer Attwell. Ingen av dem kunne forstå hvordan 1–1-scoringen ble godkjent. Beslutningen kan få enorm betydning i Premier League. City var på vei til å krype bare to poeng bak serieleder Arsenal.  Nå kan Haaland og lagkameratene havne åtte poeng bak Martin Ødegaards Arsenal seirer mot Tottenham søndag ettermiddag. – Det er ikke ulovlig å være i offside. Det virker heller ikke som om han (Rashford) hindrer bevegelsesmønsteret til noen av City-forsvarerne, hevder Viaplay-ekspert Pål André Helland. For United er seieren like betydningsfull med positiv fortegn. Etter 3–6-ydmykelsen i det motsatte oppgjøret på Etihad i oktober, hvor Haaland scoret hat trick, er rødtrøyene i ferd med å finne tilbake til storhetstiden under Sir Alex Ferguson for første gang siden legenden ga seg i 2013. – Det er helt utrolig. Dette overrasker meg enormt, sier Helland. – Det her viser at det er et Manchester United-lag som er noe helt annet enn ved starten av sesongen, fortsetter Viaplay-eksperten.  Manager Erik ten Hag hadde ledet United til 20 triumfer på nederlenderens 27 første matcher med lederansvaret. Det hadde ingen andre treneren i klubbens historie klart før ham. Nå er antall seirer 21, plasseringen tre på tabellen og avstanden til City på 2. plass bare ett poeng.


SIERRA BLANCA (VG) Mens verden fyker gjennom den lille, forfalne byen på motorveien, tråkker stadig flere migranter inn i USA her. Nylig endte det med drap.  Gruppen med migranter hadde gått over 30 kilometer gjennom det karrige landskapet fra grensen til Mexico.  Det var i ferd med å bli mørkt 27. september i fjor ved småbyen Sierra Blanca i Texas.  De to 60 år gamle, bevæpnede tvillingene, Mark og Michael Sheppard, var samtidig ute på jakt – etter navlesvin, kom de til å forklare senere. Migrantene gjemte seg i noen busker. Bilen stoppet. Så kom skuddene.  Jesús Sepúlveda Martínez (22), far til en jente på seks måneder, ble skutt i hodet og døde. Berenice Casias Carrillo (31) ble skutt i magen. – Jeg dør. De skjøt meg. Vær så snill, ikke fortell det til min mor, sa hun på en talemelding til tanten hjemme i Mexico.  Carillo overlevde. Rekordinnvandring Grensen mot Mexico har i lang tid vært et splittende tema i USA, og spesielt i Texas.  Retorikken har blitt skarpere og skarpere, enten det er presidenter som kaller meksikanere for voldtektsmenn eller guvernører som kaller innvandringen for en invasjon.  De siste månedene har det aldri passert flere ulovlige migranter inn i landet.  I tiden før drapet hadde antallet som tar seg forbi kaktuser i ørkenen mellom grensen og Sierra Blanca økt fra noen få i uken til flere hundre. 15 lik ble funnet her i fjor, skriver The New York Times.  Migrantdrapet skjedde derfor på et spesielt betent tidspunkt.  Navlesvin På en lokal matutdeling i Sierra Blanca møter VG halvt meksikanske Wayne West, folkevalgt rådmann i i byen gjennom flere tiår.  Den siste av flere skiftende forklaringer til Sheppard-brødrene var at det var navlesvin de skjøt med hagle, etter å ha sett en «svart rumpe». – Men, mine herrer, hvordan kan du ta feil av en person med to bein og et dyr med fire bein? spør Wayne West. Ifølge de overlevende migrantenes forklaring hadde de to brødrene ropt mot dem og bannet på spansk før skuddene falt: «Kom ut derfra, drittsekker!» «Tok du han?», forklarte Mark Sheppard at han spurte broren sin, før han endret «han» til «den», ifølge politiforklaringen, som VG har lest. Etter skuddene gikk de ikke for å undersøke hva de hadde skutt. Dagen etter ble de pågrepet. Nå er de siktet for uaktsomt drap. Kloakk og kjendisnarko Sierra Blanca, helt sørvest i Texas, har kun 800 innbyggere, men er i areal nesten på størrelse med delstaten Connecticut. Liggende langs Interstate 10, motorveien som tar deg fra Los Angeles i vest til Florida i øst, huser byen en beryktet grensekontroll. Her har turbussene til Willie Nelson, Snoop Dogg, Fiona Apple og rapperen Nelly alle røket på narkotikabeslag, men VG blir skuffende nok bare veivet videre. Byen var også kjent for å gjøre New Yorks kloakk om til sitt eget gull. 250 tonn ankom daglig fra storbyen med «the sludge train» frem til 2001 og ble spredt utover i ørkenen som «peanøttsmør», ifølge The New York Times. I 2018 dukket Sierra Blanca opp på den nasjonale radaren igjen, da en rapport avslørte påstander om grov mishandling i byens private fengsel av migranter på vei til å bli deportert. Sjefen for fengselet var nettopp Michael Sheppard, en av tvillingbrødrene pågrepet for drapet på den meksikanske migranten i fjor høst. En etterforskning av påstandene førte ikke noe sted. «Fordømte meksikanere» VG møter de Wayne West og Bill Addington, de to lokale ildsjelene, på en matutdeling i den lille byen. Fanger kledd i svart-og-hvitstripete drakter hjelper til. Før var det Michael Sheppard som pleide å ta dem med hit for å holde oppsyn med dem. Med over 75 prosent latinoer i byen, snakker mange spansk, fremfor engelsk. Det likte Sheppard dårlig, ifølge Addington. – Han trodde vi snakket om ham, sier Addington.  – Han kunne si «fordømte meksikanere». En dag da han sa noe slikt, spurte jeg om han visste hvem jeg var. Jeg fortalte at moren min var fra Mexico og at jeg satte lite pris på det han sa, sier West.  Men det er en liten by, dette

Brødre hevder de jaktet svin:   Familiefar skutt og drept


ØSTRE INNLANDET TINGRETT (VG) Det ett år gamle barnet døde etter et hundeangrep i fjor sommer. Mor til barnet forteller i retten at synet hennes på hunden endret seg etter en hendelse allerede noen år før.  – Jeg har hatt det forferdelig vondt, sier moren i retten tirsdag.  Det var i juni i fjor, hjemme i et hus i Brumunddal, hun mistet den 1 år gamle sønnen sin i et hundeangrep hos barnets farmor. – Jeg kjenner på mye sinne og skuffelse. Jeg er sint fordi ingen har tatt meg seriøst, og for at det gikk utover min sønn. Noen må ta ansvaret for at jeg har mistet sønnen min. Farmoren, som er en kvinne i 50-årene, er tiltalt for uaktsom forvoldelse av død. Hun nekter straffskyld, og var svært preget under rettens første dag.  Kvinnen satt barnevakt for 1-åringen en sommerdag. Ute i hagen på baksiden av huset, gikk de to hundene hennes løse – en rottweiler og en golden retriever. Hun hadde satt opp en provisorisk grind mellom verandaen og stuen, og verandadøren stod åpen. Kvinnen fortalte i retten mandag at hun så gutten gå inn i huset. Da hun gikk inn like etterpå, så hun at rottweileren hennes hadde gått til angrep på gutten, forklarer hun. Til tross for grinden får rottweileren tak i gutten og biter ham flere ganger, står det i tiltalen. 1-åringen dør på stedet av skadene, og hunden avlives kort tid etterpå.  Nå krever moren til gutten erstatning. Ulikt syn på hunden Moren har sagt i avhør at hun var livredd hunden i flere år før angrepet på sønnen i fjor sommer. – Den var så stor og det husker jeg gjorde meg bekymret, sier hun tirsdag. Moren sier fra vitneboksen at hun ble fortalt da hun først møtte rottweileren, at den ikke likte barn.  – Den satt veldig mye i bur. Faren til barnet vitnet også tirsdag. Han sier at han trente rottweileren, både på egen hånd og organisert, for at den skulle bli redningshund. Far har et annet syn enn mor på rottweileren. – Sånn jeg oppfattet han, var han lydig og rolig, og veldig lettlært, sier faren, som senere legger til at han ikke har endret mening om at hunden var farlig.  Endret synet hennes I perioden 2016–2021 har det vært flere hendelser mellom rottweileren og barn med tilknytning til den tiltalte kvinnen, hvor barna har fått skader. Moren forteller i retten om to av disse hendelsene som hun var vitne til.  I 2017 fikk en 8-åring kutt i leppen etter en situasjon som oppstod ved tiltaltes eiendom. Moren forteller at hun stod like ved gutten og rottweileren da hun plutselig hørte «en forferdelig knurrelyd». – Jeg ser at den er oppi ansiktet hans, og at han så blør fra munnen. Jeg stivnet i sjokk og frykt, og visste ikke helt hva som skjedde.  Les kommentar fra retten på VG+: Alles verste mareritt Hun sier videre at synet hennes på hunden endret seg etter dette, og ifølge henne snakket tiltalte om avlivning av hunden på dette tidspunktet.   – Jeg tenkte at den hunden er ikke stabil.  Faren til barnet ser i likhet med farmoren, på de tidligere hendelsene mellom barna og hunden som skader som har oppstått i lek eller ved uhell, gir han uttrykk for i retten. – Var sikker på at han var død Moren forteller også om en annen hendelse med hunden og et av deres andre barn. Gutten, som da var under ett år gammel, var i stuen hjemme hos dem, forteller moren. Da hadde de rottweileren til tiltalte på besøk.  Mens de sitter i stolene i stuen, ser moren plutselig i sidesynet «en svart flekk som hopper mot barnet». Rottweileren drar barnet etter hodet ut på gulvet, før faren hopper inn og kaster hunden bort, forklarer moren.  – Jeg prøvde å samle meg. Jeg var sikker på at han var død. Han lå helt stille på stuegulvet, men så begynte han å skrike. Igjen ble avlivning av hunden tatt opp, sier moren. Faren hadde ønsket å avlive den etter hendelsen

Ettåring drept i hundeangrep:  Moren var livredd hunden i flere år


Grytidlig onsdag morgen slo tysk politi til mot et terrornettverk. Fallskjermjegeren Peter Wörner (54) skal ha vært en av lederne i organisasjonens «militære arm». Tyske Wörner er en av 25 personer fra et terrornettverk knyttet til den omstridte Reichsbürger-bevegelsen, som ble arrestert under en stor politiaksjon i Tyskland onsdag morgen. Politiet mener de planla et statskupp. Flere av dem er folk med militærtrening, tidligere politikere og adelige. Nettverket skal ha trent med våpen for å ta politikere som gisler. Peter Wörner er tidligere spesial- og fallskjermsoldat. I pressemeldingen til tyske påtalemyndigheter, omtales han som Peter W.  De beskriver ham som en sentral spiller i den militære fløyen av terrornettverket. Disse har som mål å bygge en ny tysk armé – og skal håndheve den planlagte maktovertagelsen med våpenmakt. VG kjenner til at han holdt kursene i Norge en rekke ganger mellom 2010 og 2022. «Fra 31. juli til 5. august 2023 er vi tilbake i Namsos-området», har han skrevet på nettsiden sin. På Instagram har han lagt ut bilder fra et kurs han holdt i august i år: Reichsbürger-bevegelsen mener at dagens Tyskland er en illegitim stat som er kontrollert av seiersmaktene etter annen verdenskrig. De mener den legitime tyske staten er Tyskland før 1918, da landet var en keiserstat. Politiet mener gruppen har som mål om å erstatte regjeringen med et fyrstedømme og sette inn prinsen av Reuss som sin nye statsleder.  VG har vært i kontakt med Politiets sikkerhetstjeneste (PST) om saken og Wörners reisemønster til Norge. De viser til tyske myndigheter. Tysk politi sier til VG at de har som regel ikke å bekrefte etternavn. Namdalsavisa lagde i 2010 en reportasje med Peter Wörner da han skulle arrangere overlevelsesuke for storbyfolk fra Tyskland. – Menn blir gutter igjen når de deltar på dette kurset, sa han den gang. I saken forteller han at han var fallskjermjeger på slutten av 80-tallet og begynnelsen av 90-tallet.  Han beskriver seg selv som en internasjonalt trent jagerfly og jagerkommandoleder med flere tiår med frilufts- og overlevelseserfaring, spesialisert i Sentral-Europa og Skandinavia. Han omtaler seg også som en visjonær.  Overlevelseskurset som ble holdt den gang besto av tre dager med teoretisk undervisning med noen praktiske oppgaver der de lært basiskunnskaper om overlevelse. Etter det blir de sendt ut i naturen på en større utfordring. På nettsiden hans står det også at han arrangerer en rekke kurs fra mars til oktober 2023, blant annet i Sveits og Tyskland.  Ifølge flere tyske medier begynte opprullingen av statskuppet i april i år, da tysk politi avslørte en planlagt kidnapping av den tyske helseministeren, Karl Lauterbach.  I tillegg til å kidnappe statsråden hadde de mistenkte planlagt å sette ut sprengladninger ved transformatorstasjoner ifølge politiet. Målet skal ha vært å sette strømforsyningen ut av spill og forårsake «borgerkrigslignende tilstander», sa justisministeren i delstaten Rheinland-Pfalz. Fire personer som ble pågrepet hadde ifølge den tyske påtalemyndigheten koblinger både til grupper som har demonstrert mot covid-restriksjoner og til «Reichsbürger»-bevegelsen. De mistenkte skal ha kommunisert på en chattegruppe på Telegram, under navnet «Forente patrioter». Blant adressene politiet slo til mot i april var nettopp Peter Wörners leilighet og kontoradresse i tettstedet Hohenmirsberg i Bayern, hvor det skal ha blitt funnet og beslaglagt våpen og ammunisjon. En statsadvokat opplyste den gang til avisen Bild-Zeitung at Wörner hadde status som mistenkt. Den gigantiske politiaksjonen som ble gjennomført onsdag morgen er ifølge Bild en av de største operasjonene mot ekstremister i tysk historie.  Peter Wörner ble arrestert i aksjonen onsdag, men det er ikke kjent hvor han ble pågrepet. Tidlig på morgenen slo spesialstyrker fra politiet til mot det gamle posthuset i den lille landsbyen Fichtelberg nordøst i Bayern, ikke så langt fra grensen mot Tsjekkia.  Ifølge avisen Frankenpost hadde Peter Wörner leid hele bygningen

Pågrepet for kuppforsøk - her er han i Norge


Selv om Mette Halvorsen (41) får hjelp av velferdsstaten, må hun til Frelsesarmeens slumstasjon for å hente mat på Jonas Gahr Støres vakt.  – Det har vært vanskelig å være en mor. Jeg er mammaen som aldri får fulgt opp. Det er som å putte sønnen sin ute i havet på en båt uten årer, sier Mette Halvorsen (41) til Jonas Gahr Støre, mens en tåre renner nedover kinnet.  Statsministeren kremter, og blir blank i øynene.  De sitter i den åpne kafeen på Frelsesarmeens slumstasjon på Grünerløkka. Det lukter nystekte vafler fra kjøkkenet. De som har kommet innom for en gratis lunsj, en prat og en kaffekopp har begynt å forlate lokalet.  Halvorsen er uføretrygdet og alenemamma til tre barn på 16, 14 og 9 år. Hun har kommet innom en gang iblant tidligere, men i det siste har blir kortere mellom besøkene. Nå henter hun mat én gang i uka.  – Det er så flott å komme ned her og møte de som jobber her, å kjenne på den tryggheten og å få en god klem, sier hun. Flere søker hjelp For stadig flere familier som sliter med økte matpriser, strøm og raske rentehopp, strekker ikke lenger pengene til. Hittil i november har Frelsesarmeens slumstasjon registrert 146 helt nye mottagere. I det siste har de også sett mer til en ny gruppe mennesker. Det er folk som har både jobb og leilighet, forteller slumstasjon-sjef Irene Mathisen.  – Folk har kanskje en buffer på at renta kan øke noe, men så øker jo alt, og da går det ikke. Vi har flere som sier de ikke får hjelp av Nav fordi de eier leilighet, sier hun.  – Føler jeg mister kontroll Etter at Støre har fått en omvisning på slumstasjonen, forteller Halvorsen ham om hvordan hun ikke får den hjelpen og veiledningen hun trenger fra Nav.  – Det er forferdelig vanskelig. Det tar så mye krefter å manne seg opp til å komme til Nav, fordi du føler du er så nedtrykt fra før av, sier hun.  Spiralen som har gjort at hun havnet her startet da bruktbilfirmaet hun eide gikk konkurs i 2012. Hun ble sittende igjen med en stor gjeld. Siden ble hun utsatt for en alvorlig arbeidsulykke, som gjorde at hun måtte igjennom to store operasjoner. I dag har hun ti skruer i nakken, to plater i halsen, og er hundre prosent ufør. Hun har måttet selge bilen som hun ikke hadde råd til å ha lenger. Regjeringen har innført strømstøtte til alle husstander. Halvorsen får uføretrygd, bostøtte og barnetrygd.  Likevel sitter hun igjen med mellom ni og elleve tusen kroner i måneden, som skal dekke mat, klær, transport og andre utgifter til henne og de tre barna. Hun kvier seg for å be for ofte om å bli kjørt eller hentet steder av de hun kjenner.  – Jeg er helt alene, og har ikke noe stort nettverk rundt meg. Da er det ikke lett å bruke de få personene og be dem om hjelp hele tiden. Men det er fremtiden man har blitt så usikker på, jeg føler jeg mister kontroll, sier Halvorsen.  Hun var usikker på om hun våget å stå åpent frem og fortelle statsministeren om sin situasjon, men sier hun gjerne ville være et ansikt på det som rammer flere nå. – Jeg sitter med gjeldssanering etter firmaet. Så kom corona, og i den perioden gikk jeg fra et 16 år langt forhold til å stå alene uten den andre inntekten. Og det ramler bare, det raser, for du står der helt på bar bakke. Hvordan skal man ha råd til bilen, til lege, eller til medisiner?  Støre: Må gå igjennom ordningene Etter å ha lyttet til Halvorsen, og hørt hva de ansatte på slumstasjonen forteller om de nye problemene de står overfor, sier statsminister Støre til VG at han setter stor pris på at hun forteller sin historie.  – Det er veldig sterkt, og jeg kjenner jo den smerten hun sitter med. Men også pågangsmotet hennes til å få dette til å gå rundt med veldig trange rammer, sier han


Tobarnsmoren flyttet til Mortensrud for å skape en trygg oppvekst for barna. Nå er hun svært bekymret for sønnene og vil aller helst flytte derfra. – Jeg forlater ikke Mortensrud, forteller tobarnsmoren. Det er fredagskveld, lett snødrev i lufta og mørkt da VG møter henne i boligområdet som ligger øst i hovedstaden. Det er viktig for moren at vi treffer henne akkurat her. Hun er bekymret for den yngste sønnen sin, og sier hun er nødt til å holde seg i nærheten. Kvinnen har pent sminkede øyne og lakkerte negler i en dyp rød farge. Det mørke håret er samlet i en hestehale. Hun treffer oss etter arbeidstid - lederstillingen hun har på arbeidsplassen krever at hun er til stede på dagtid. VG har valgt å ikke skrive navnet hennes, av hensyn til sønnene.  For første gang vil hun fortelle om hvordan det er å være mor til noen av dem som har kjennskap og tilknytning til det kriminelle miljøet på Mortensrud. Et nettverk og miljø politiet har kjempet mot i flere år. Ute om kveldene Denne kvelden er det mange utendørs på Mortensrud. Noen er ute på dagens siste luftetur med hunden, men for flere av ungdommene her har kvelden så vidt begynt. Mange kommer til å være ute til langt på natt. – De er ute for lenge. Min sønn er en av dem, for han har en innetid han ikke respekterer. Er man ute lenge nok, så kommer man i problemer før eller senere, sier moren. Hun forteller at familien flyttet til Mortensrud da eldstemann var liten.  – Da bodde vi egentlig på Stovner, men på den tiden var Stovner ganske urolig. Vi kom til hit for å få et roligere liv for barna. Da var Mortensrud et trygt sted, sier kvinnen. Siden den gang har kvinnen merket en endring i lokalmiljøet.  Sønn i fengsel  Den eldste sønnen hennes soner en lengre dom i fengsel. Han ønsker ikke å snakke med VG.  – Jeg har alltid gjort alt for barna mine og jeg gjør fremdeles alt for dem. Ingen er perfekte, men som mor gjør jeg det jeg kan. Likevel føler jeg meg maktesløs, forteller hun. Tobarnsmoren sier hun går med en følelse av å være i konstant beredskap. Venner av sønnene har mistet livet i skyteepisoder.  Hun er redd for å få den samme telefonen. – Absolutt. Det er jeg bekymret for. Jeg ønsker å flytte herfra sammen med sønnene. Få en ny start. Drap og drapsforsøk De siste årene har Mortensrud vært preget av flere voldshendelser og rivalisering mellom kriminelle nettverk og aktører. Det har resultert i flere drap og drapsforsøk. I 2019 ble Halil Kara (21) skutt og drept utenfor Prinsdal grill. Drapet ble knyttet til konflikten mellom de kriminelle nettverkene på Mortensrud og Holmlia. Kort tid senere ble Hamse Hashi Adan (20) skutt og drept utenfor Lofsrud skole. I sommer fikk politiet melding om at en mann i 20-årene var skutt utenfor Mortensrud-kirke. Mannen i 30-årene, som meldte seg til politiet, er tidligere dømt for to skyteepisoder. Skuddsikker vest og kniv – En periode gikk den yngste sønnen min med skuddsikker vest. I begynnelsen tror jeg han gjorde det for å tøffe seg, men etter hvert har det blitt en del episoder, forteller tobarnsmoren. Flere VG har snakket med, forteller at det ikke er uvanlig at ungdommer ned i 14-årsalderen bærer kniv for sin egen beskyttelse. – Mange av guttene her har opplevd vold. Også min yngste sønn. Han har både vært offer, men også den som har angrepet. Ungdommene sier at de frykter for livet sitt, fortsetter hun. Kvinnens yngste sønn bekrefter at mange går med kniv når de beveger seg utendørs. – Det er egentlig ganske vanlig, men man går ikke med det for å skade andre, men i tilfelle andre kommer for å skade oss. Vi må beskytte oss mot dem, forteller han til VG. – Hvem er «dem»? spør moren. – Det kommer an på. Det kan være folk vi ikke liker og som ikke liker oss

Sønnene har lang historikk med politiet:  - Jeg har gjort alt


Fra denne gangbroen
kjemper fotografene om
de beste VM-bildene.  Spektakulære øyeblikk
går verden rundt. At en 24-åring
måtte ofre livet
for bildene, er det få som vet.     DOHA/ITAHARI (VG) Den mektige VM-arenaen lyser opp i mørket der ute i ørkenen. – Helt fantastisk. Vi har snakket om å få med oss et fotball-VM helt siden 1974, sier Sarah fra Australia. Ekteparet er kledd i gult og grønt. De har krysset tidssoner for å få med seg festen i Qatar. Nå står de like utenfor Al Janoub stadion. Det pumpes ut teknomusikk fra enorme høyttalere i fansonen. Kampstart mellom Frankrike og Australia nærmer seg og publikum strømmer til fra alle kanter rundt den ovale arenaen. Inne på stadion spilles det Coldplay. Sangen «A sky full of stars» skal få fart på publikum. «Cause in a sky, 'cause in a sky full of stars
I think I see you
I think I see you» Det går ikke Australias vei denne kvelden. Idet Olivier Giroud sender Frankrike opp i føringen etter en halvtimes spill, så løsner det omsider for de blåkledde. Lettelsen er enorm blant de regjerende verdensmesterne. Giroud faller ned på kne og holder to fingre opp mot himmelen. På en gangbro like oppunder taket på Al Janoub, står det to fotografer i gul vest. De lar objektivene hvile på spissens nærmest himmelske feiring. Høyt der oppe, på den samme gangbroen, sto Tej Narayan Tharu for fire år siden. Han var 24 år da han falt. Nepal,
to dager senere Der spiller unge
gutter fotball på en
gresslette Like ved har Renuka Chaudhary (29) tatt på seg en blomstrete kjole idet hun sender datteren avgårde til skolen når VG ankommer. Hun setter seg ned på en spartansk krakk. Et spaghetti av strømledninger og flekkete maling dekorerer huset hennes. Vi befinner oss i landsbyen Itahari i Nepal. Grensen til India er bare noen få kilometer mot sør. Rett øst ligger Bhutan og Bangladesh. Det var her Tej Narayan Tharu møtte Renuka Chaudhary. De var 16 år gamle den gangen. Først en ungdommelig forelskelse. Så ekteskap - tuftet på ekte kjærlighet. Datteren Samiksha var bare seks måneder første gang Tej bestilte flybillett til Qatar. – Hvem vil vel forlate barn og kone i et annet land? Han gråt mye før han reiste, forteller Renuka. Ektemannen brukte ikke penger på alkohol. Han holdt seg unna narkotika. Men han lånte penger til å reise. Renten var på 24 prosent, husker Renuka. I Qatar bruker Tej egne penger for å holde kontakten med familien hjemme i Nepal. De tar seg råd til snakke sammen én gang i uken.  Etter et år som rørlegger reiser han hjem til Nepal. Der blir han værende i to år, før dårlig økonomi tvinger ham ut på nytt. Denne gangen får han jobb som bygningsarbeider. – Tej sa at han jobbet med stillaser, og at han bar på materialer. Selve arbeidsplassen var ikke noe tema når vi pratet, men han klaget på varmen. Det var altfor varmt til å jobbe, fortalte han. – Broren hans hadde fortalt om varmen, men han ante ikke hvor tøft det ville bli, legger Renuka til. Én dag får hun en telefon som skal forandre alt. August 2018. Tej Narayan Tharu er tilbake i Qatar. Det er åtte måneder siden han forlot familien i Nepal for andre gang. Om fire år skal alt være klart. Da er hele verden invitert til Qatar. Fotball-VM skal få det lille diktaturet til å skinne i fire uker til ende. Denne kvelden bærer Tej bygningsmaterialer. Han går høyt der oppe under taket på Al Janoub-stadion. Anlegget er designet av den britiske arkitekten Zaha Hadid. Prislappen endte på over seks milliarder kroner. Onde tunger har latterliggjort prosjektet. De snakker om en stadion som ligner en vagina. «Absolutely impressive» lyder derimot dommen fra FIFA-president Gianni Infantino. VM-sjef Hassan Al Thawadi sa denne uken at opp mot 400 mennesker har omkommet i bygging av infrastruktur i Qatar frem mot VM-åpningen. Men bare tre av disse unge mennene døde på en VM-stadion mens de arbeidet. 24 år gamle Tej er én av dem

- Hjertet mitt knuses når jeg ser folk kose seg på tribunen


DOHA (VG) Falske fans og tomme tribuner var frykten før fotball-VM ble sparket i gang i Qatar, men etter fullført gruppespill er det en annen del av stadionopplevelsen som får gjennomgå. – Du mener rockekonserten som pågår hele tiden? Jeg hater det, sier den svenske Expressen-skribenten Petter Landén til VG. Det er kun sekunder igjen til Lionel Messi spiller det som på forhånd er hans potensielt siste VM-kamp noensinne. Med tap er Argentina ute – og Lionel Messis drøm om VM-gull historie. Tribunen på det allerede kontroversielle stadionet er imidlertid mer eller mindre tettpakket av blå- og hvitkledde argentinere. På kortsidene står de mest hardbarkede supporterne klare med sanger og trommer, for å ta imot den ene av Argentinas to største fotballegender for aller siste gang i VM-sammenheng. Men det er ikke lyden av den argentinske blodfansen som høres best i minuttene og sekundene før kampstart.  Isteden dunker den ene poplåten etter den andre så høyt at det høres helt fra havnearenaen 974, til Doha sentrum, West Bay og videre ut i den arabiske i natten – før speaker og publikum sammen skal telle høylytt ned fra ti før avsparket tas. – Det ble ekstra provoserende. Det var så tydelig at de både ville og kunne synge i stykker arenaen selv, men fikk ikke sjansen fordi det var Black Eyed Peas på 400 desibel, sier Aftonbladets Erik Niva til VG – og fortsetter: – Jeg vet ikke hvem de tror vil ha det. Det finnes forskjeller mellom vestlig fotballkultur og annen fotballkultur, men i Sør-Amerika vil de ikke ha det, og jeg tror ikke det er spesielt populært her heller. VG har forelagt kritikken for FIFA, men har foreløpig ikke fått noe svar. Før kampene er det gjerne en DJ som fyrer opp stemningen og en «oppvarmer» som forsøker å dra med seg publikum, noe som gir en slags følelse av at verten har invitert til fest – og her skal det for all del ingen kjede seg, for her er det god stemning. I midtsirkelen er det et voldsomt flammeshow og en enorm VM-pokal som møter spillerne idet de entrer banen.  I pausen slukkes lysene og publikum bes om å finne frem mobilene for å lyse opp arenaen til lyden av Coldplays «A Sky Full of Stars» – igjen og igjen. – I store og det hele er litt av problemet at Qatar ikke har noen fotballkultur, ingen supporterkultur. De gjetter litt på hva folk vil ha, og ender opp med å ikke gi noen supportere den opplevelsen de vil ha, mener Landén. Etter kampen mellom Danmark og Australia rakk danskene knapt å forstå at de var ute av VM før bush-balladen «Waltzing Matilda» hamret over anlegget. Allerede før kampstart viste Danmark-keeper Kasper Schmeichel sin tydelige irritasjon over lysshowet og bråket som forstyrret oppvarmingen hans – og hamret av gårde en ball i raseri. «Jag förstår verkligen Kasper Schmeichel», skriver Landén i Expressen. – Jeg var på Argentina og vi ble frarøvet sjansen til å høre VMs beste fans synge inn laget sitt fordi vi ble tvunget til å høre på «Free From Desire» for 81. gang. Vær så snill, slutt! Dette er ikke hockey, sier Landén oppgitt. Med tittelen «En fotballarena bør aldri bli en nattklubb» stiller Aftenposten-journalisten Erlend Nesje spørsmålet han mener FIFA må stille seg selv: Driver de en nattklubb? Eller fotballturnering? Hverken Landén eller Niva tror det blir noe mindre av den nordamerikanske tribunekulturen når fotball-VM arrangeres i USA, Canada og Mexico om snaut tre og et halvt år. – Det gjør jeg. Hele frykten min fremover er at fotballen kommer til å splittes opp og at vi kommer til å snakke om ulike fotballsporter. Vi kommer til å snakke om grasrotfotballen, vi kommer til å snakke om den lokalt forankrede fotballen – og så kommer vi til å snakke om den superglobaliserede fotballen. For den tror jeg at dette her er fremtiden, sier Niva. – En del av meg er bekymret for det. Det har blitt diskutert ganske lenge, også i Norge og Sverige, at man må skape mer opplevelse og et arrangement som flere kan være med på. Jeg tror ikke dette er veien å gå, sier Landén

Raser mot VM-arrangøren:  «Vær så snill, slutt!»